**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΥΠΟΕΠΙΤΡΟΠΗ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ**

**ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ**

**ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Ιουλίου 2020, ημέρα Πέμπτη και ώρα 15.00΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή ειδική συνεδρίαση η Διαρκής Επιτροπή Κοινωνικών Υποθέσεων, η Διαρκής Επιτροπή Δημόσιας Διοίκησης, Δημόσια Τάξης και Δικαιοσύνης και η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, υπό την προεδρία της κυρίας Σοφίας Βούλτεψη, Προέδρου της Επιτροπής Ισότητας, Νεολαίας και Δικαιωμάτων του Ανθρώπου, με θέμα ημερήσιας διάταξης: «Παγκόσμια Ημέρα κατά της Εμπορίας Ανθρώπων».

Προς τα μέλη των Επιτροπών απευθύνθηκε η Α.Ε. η Πρόεδρος της Δημοκρατίας, κυρία Κατερίνα Σακελλαροπούλου.

Στη συνεδρίαση παρέστη ο Πρωθυπουργός, κ. Κυριάκος Μητσοτάκης και έλαβαν το λόγο: ο Πρόεδρος της Βουλής, Κωνσταντίνος Αν. Τασούλας, η Προεδρεύουσα των Επιτροπών – Πρόεδρος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, κυρία Σοφία Βούλτεψη, ο Πρόεδρος της Διαρκούς Επιτροπής Κοινωνικών Υποθέσεων, κ. Βασίλειος Οικονόμου, ο Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Μάξιμος Χαρακόπουλος, ο Πρόεδρος της Κ.Ο. του ΚΚΕ, κ. Δημήτριος Κουτσούμπας, ο Εθνικός Εισηγητής για την Καταπολέμηση της Εμπορίας Ανθρώπων του Υπουργείου Εξωτερικών, κ. Ηρακλής Μοσκώφ, η Ειδική Γραμματέας Προστασίας Ασυνόδευτων Ανηλίκων του Υπουργείου Μετανάστευσης και Ασύλου – Εθνική Συντονίστρια για τα Ασυνόδευτα Προσφυγόπουλα, κυρία Ειρήνη Αγαπηδάκη, ο Περιφερειάρχης Αττικής, κ. Γεώργιος Πατούλης, η Εισηγήτρια της Νέας Δημοκρατίας, κυρία Άννα Μάνη – Παπαδημητρίου, η Εισηγήτρια του ΣΥ.ΡΙΖ.Α., κυρία Ειρήνη Αγαθοπούλου, η Εισηγήτρια του Κινήματος Αλλαγής, κυρία Κωνσταντίνα Γιαννακοπούλου, η Εισηγήτρια της Ελληνικής Λύσης – Κυριάκος Βελόπουλος, κυρία Μαρία Αθανασίου, η Εισηγήτρια του ΜέΡΑ 25, κυρία Αγγελική Αδαμοπούλου, ο Υπουργός Προστασίας του Πολίτη, κ. Μιχαήλ Χρυσοχοΐδης, ο Υπουργός Δικαιοσύνης, κ. Κωνσταντίνος Τσιάρας, ο Υπουργός Μετανάστευσης και Ασύλου, κ. Παναγιώτης Μηταράκης και η Υφυπουργός Εργασίας και Κοινωνικών Υποθέσεων, κυρία Δόμνα – Μαρία Μιχαηλίδου.

Επίσης, παρέστησαν οι κάτωθι: ο Γενικός Γραμματέας Δικαιοσύνης και Ανθρωπίνων Δικαιωμάτων του Υπουργείου Δικαιοσύνης, κ. Πάνος Αλεξανδρής, η Γενική Γραμματέας Οικογενειακής Πολιτικής και Ισότητας των Φύλων του Υπουργείου Εργασίας και Κοινωνικών Υποθέσεων, κυρία Μαρία Συρεγγέλα, ο Γενικός Γραμματέας Κοινωνικής Αλληλεγγύης και Καταπολέμησης της Φτώχειας του Υπουργείου Εργασίας και Κοινωνικών Υποθέσεων, κ. Γεώργιος Σταμάτης, ο Πρέσβης της Κυπριακής Δημοκρατίας στην Ελλάδα – Πρύτανης του Διπλωματικού Σώματος, κ. Κυριάκος Κενεβέζος, ο Πρέσβης της Γερμανίας στην Ελλάδα (Προεδρία του Συμβουλίου της Ευρωπαϊκής Ένωσης), Dr. Ernst Reichel, ο Υπεύθυνος Επικοινωνίας της Αντιπροσωπείας της Ευρωπαϊκής Επιτροπής στην Ελλάδα, κ. Λάμπρος Κοντογεώργος και η Νομική Σύμβουλος του Διεθνούς Οργανισμού Μετανάστευσης (ΔΟΜ), κυρία Αλεξάνδρα Χονδρογιάννη.

Η Προεδρεύουσα των Επιτροπών, κ. Σοφία Βούλτεψη, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Διονύσιος Ακτύπης, Δημήτριος Βαρτζόπουλος, Βασίλειος Γιόγιακας, Άννα Ευθυμίου, Μαρία – Αλεξάνδρα Κεφάλα, Νεοκλής Κρητικός, Θεόφιλος Λεονταρίδης, Μιχαήλ Παπαδόπουλος, Αθανάσιος Λιούπης, Περικλής Μαντάς, Κωνσταντίνος Μαραβέγιας, Δημήτριος Μαρκόπουλος, Στεργιανή (Στέλλα) Μπίζιου, Βασίλειος Οικονόμου, Αθανάσιος (Θάνος) Πλεύρης, Ζωή Ράπτη, Ασημίνα Σκόνδρα, Διονύσιος Σταμενίτης, Χριστόδουλος Στεφανάδης, Ζήσης Τζηγκαλάγιας, Λάζαρος Τσαβδαρίδης, Φωτήλας Ιάσων, Μιλτιάδης Χρυσομάλλης, Ελευθέριος Αβραμάκης, Ειρήνη-Ελένη Αγαθοπούλου, Ευτυχία Αχτσιόγλου, Σωκράτης Βαρδάκης, Εμμανουήλ Θραψανιώτης, Ευφροσύνη (Φρόσω) Καρασαρλίδου, Αλέξανδρος Μεϊκόπουλος, Ανδρέας Μιχαηλίδης, Ιωάννης Μπαλάφας, Ανδρέας Ξανθός, Θεανώ Φωτίου, Γεώργιος Μουλκιώτης, Χρήστος Γκόγκας, Ανδρέας Πουλάς, Γεώργιος Φραγγίδης, Εμμανουήλ Συντυχάκης, Γεώργιος Λαμπρούλης, Νικόλαος Καραθανασόπουλος, Μαρία Αθανασίου, Σοφία-Χάιδω Ασημακοπούλου, Μαρία Αμπατζίδη και Κλέων Γρηγοριάδης.

Από τη Διαρκή Επιτροπή Δημόσιας Διοίκησης, Δημόσια Τάξης και Δικαιοσύνης, παρόντες ήταν οι Βουλευτές κ.κ.: Διονυσία-Θεοδώρα Αυγερινοπούλου, Κωνσταντίνος Γκιουλέκας, Αθανάσιος Δαβάκης, Μάξιμος Σενετάκης, Παναγής Καππάτος, Κωνσταντίνος Καραγκούνης, Σταύρος Κελέτσης, Γεώργιος Κοτρωνιάς, Δημήτριος Κούβελας, Ιωάννης Πασχαλίδης, Ευστάθιος Κωνσταντινίδης, Γεώργιος Κώτσηρας, Ιωάννης Λαμπρόπουλος, Άννα Μάνη-Παπαδημητρίου, Ιωάννης Μελάς, Ιωάννης Παππάς, Παναγιώτα Δούνια, Άγγελος Τσιγκρής, Βασίλειος-Νικόλαος Υψηλάντης, Μάξιμος Χαρακόπουλος, Σάββας Χιονίδης, Θεοδώρα (Δώρα) Αυγέρη, Αλέξανδρος-Χρήστος Αυλωνίτης, Διονύσιος Χαράλαμπος Καλαματιανός, Γεώργιος Παπαηλιού, Παναγιού (Γιώτα) Πούλου, Ιωάννης Ραγκούσης, Χρήστος Σπίρτζης, Χαρά Καφαντάρη, Γεώργιος Ψυχογιός, Κωνσταντίνα (Νάντια) Γιαννακοπούλου, Δημήτριος Κωνσταντόπουλος, Χαράλαμπος Καστανίδης, Μιχαήλ Κατρίνης, Ιωάννης Δελής, Αντώνιος Μυλωνάκης, Κωνσταντίνος Χήτας και Αγγελική Αδαμοπούλου.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, παρόντες ήταν οι Βουλευτές κ.κ.: Σοφία Βούλτεψη, Ιωάννης Αντωνιάδης, Αθανάσιος Καββαδάς, Κωνσταντίνος Κυρανάκης, Χριστόφορος Μπουτσικάκης, Ραλλία Χρηστίδου και Αναστασία-Αικατερίνη Αλεξοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρίες και κύριοι συνάδελφοι, αρχίζει η κοινή ειδική συνεδρίαση της Διαρκούς Επιτροπής Κοινωνικών Υποθέσεων, της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, με θέμα ημερήσιας διάταξης: Παγκόσμια Ημέρα κατά της Εμπορίας Ανθρώπων.

Τελούμε, αξιότιμε κύριε Πρωθυπουργέ, εν αναμονή της αφίξεως της Αυτής Εξοχότητος Προέδρου της Δημοκρατίας, κυρίας Κατερίνας Σακελλαροπούλου.

(ΥΠΟΔΟΧΗ ΠΡΟΕΔΡΟΥ ΤΗΣ ΔΗΜΟΚΡΑΤΙΑΣ)

Εξοχότατη κυρία Πρόεδρε της Ελληνικής Δημοκρατίας, κυρία Κατερίνα Σακελλαροπούλου, είναι μεγάλη τιμή και μεγάλη χαρά που αποδεχθήκατε την πρόσκλησή μας να βρεθείτε σήμερα στην Αίθουσα της Ολομέλειας της Βουλής των Ελλήνων, στην κοινή συνεδρίαση των Επιτροπών μας, που πραγματοποιείται με πρωτοβουλία της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, που ανήκει στην Επιτροπή Ισότητας, Νεολαίας και Δικαιωμάτων του Ανθρώπου και η οποία βρίσκεται σε διαρκή και στενή συνεργασία με τον Εθνικό Εισηγητή, κ. Ηρακλή Μοσκώφ.

Σήμερα, 30 Ιουλίου, είναι η ημέρα που ο ΟΗΕ έχει ορίσει ως «Παγκόσμια Ημέρα κατά της Εμπορίας Ανθρώπων» και η παρουσία σας σήμερα εδώ, κυρία Πρόεδρε, καθώς και το γεγονός ότι θα απευθυνθείτε στα μέλη των Διαρκών Επιτροπών Κοινωνικών Υποθέσεων, Δημόσιας Διοίκησης, Δημόσιας Τάξης και Δικαιοσύνης και της Υποεπιτροπής μας, το γεγονός ότι για πρώτη φορά ανώτατος πολιτειακός άρχων λαμβάνει μέρος σε ειδική συνεδρίαση της Βουλής, αφιερωμένη σε αυτόν τον πανανθρώπινο αγώνα, στέλνει το κορυφαίο μήνυμα της ανάγκης για την υπεράσπιση της ανθρώπινης αξιοπρέπειας και των δικαιωμάτων του ανθρώπου.

Κυρία Πρόεδρε, η παρουσία και η ενεργή συμμετοχή σας είναι ένα ηχηρό μήνυμα προς όλους μας, προς την Κυβέρνηση, το Κοινοβούλιο, την Κοινωνία των Πολιτών, γιατί η μάχη κατά του αποτροπιαστικού αυτού εγκλήματος είναι κοινή και σε αυτήν οφείλουμε όλοι να συστρατευτούμε.

Δίνετε, κυρία Πρόεδρε, το παράδειγμα και πρέπει απ’ αυτό το Βήμα να πω πως είναι, επίσης, πολύ συγκινητικό και αποδεικνύει υψηλό αίσθημα ευθύνης η παρουσία του Πρωθυπουργού Κυριάκου Μητσοτάκη, που όχι μόνο μας τιμά με την παρουσία του, αλλά και επανειλημμένα και με κάθε τρόπο έχει έμπρακτα τεθεί επικεφαλής της υπεράσπισης των ανθρωπίνων και των ατομικών δικαιωμάτων.

Η παρουσία των Προέδρων Κοινοβουλευτικών Ομάδων και η συμμετοχή όλων των Κομμάτων, που έχουν συμβάλλει στην άψογη λειτουργία της διακομματικής και με διακομματικό Προεδρείο Επιτροπής μας, καταδεικνύει πως, όταν πρόκειται για τον κοινό αυτό αγώνα, ξέρουμε όλοι να παραμερίζουμε τις πολιτικές διαφωνίες μας και να συστρατευόμαστε. Το ίδιο ισχύει και για τους Υπουργούς και τους Γενικούς Γραμματείς που παρίστανται σήμερα εδώ και που με υψηλό αίσθημα ευθύνης και αυτοί ανταποκρίνονται στις προσκλήσεις μας και συνεργάζονται μαζί μας.

Ιδιαίτερη μνεία αισθάνομαι την ανάγκη να κάνω και στον Πρόεδρο της Βουλής, τον κ. Κωνσταντίνο Τασούλα, ο οποίος όχι μόνο ασμένως αποδέχθηκε την πρότασή μας και άναψε το πράσινο φως για να οργανωθεί η σημερινή μας ειδική συνεδρίαση, για την οποία, μάλιστα, χρειάστηκε να διακοπεί η Ολομέλεια της Βουλής, κάτι που γίνεται για πρώτη φορά, αλλά ο κ. Τασούλας στέκεται διαρκώς και στο πλευρό της Επιτροπής μας. Κάθε άλλο παρά τυχαία, εντελώς συμβολικά θα έλεγα, ο Πρόεδρος της Βουλής έδωσε την άδεια η πρώτη Ειδική Επιτροπή που θα συνεδρίαζε μετά την εκτόνωση της κρίσης της πανδημίας να είναι δική μας. Έχουν και οι συμβολισμοί την αξία τους.

Η Υποεπιτροπή μας ιδρύθηκε το 2016 και έκτοτε συγκροτείται σε κάθε Περίοδο με απόφαση του Προέδρου της Βουλής. Βρισκόμαστε σε στενή συνεργασία με τον Εθνικό Εισηγητή και με όλα τα εμπλεκόμενα Υπουργεία, καθώς το έγκλημα της εμπορίας και εκμετάλλευσης ανθρώπων είναι πολυπαραγοντικό, διασυνοριακό και από τη φύση του μυστικό και κρυφό, κάτι που καθιστά ακόμη δυσκολότερη την εξιχνίαση και την καταπολέμησή του.

Αξίζει, μάλιστα, να πούμε πως μια από τις μεγαλύτερες δυσκολίες που αντιμετωπίζουμε είναι η αλλαγή της σχέσης ανάμεσα στον θύτη και το θύμα, με αποτέλεσμα να δημιουργούνται ακόμη και συνθήκες συναίνεσης. Το ανυπεράσπιστο θύμα πείθεται πως ασκεί ένα «επάγγελμα», πως χάρη σε αυτό το «επάγγελμα» και χάρη στον «εργοδότη» ξεφεύγει από τη μιζέρια της προηγούμενης ζωής του, πως αυτό είναι, μόνο έτσι μπορεί να επιζήσει, δεν υπάρχει άλλος δρόμος.

Την ίδια ώρα, καθώς μόνη πηγή πληροφόρησης είναι ο εκμεταλλευτής, οργιάζει και η προπαγάνδα κατά των Αρχών, με αιχμή του δόρατος τη συκοφάντηση της Αστυνομίας, τα στελέχη της οποίας συχνά παρουσιάζονται από τους προαγωγούς ως συμμέτοχοι στο έγκλημα. Έτσι κλείνουν όλοι οι δρόμοι κι έτσι φτάνουμε στο σημείο τα θύματα να κυκλοφορούν ανάμεσά μας, να χρησιμοποιούν όλες τις υπηρεσίες του δημοσίου και του ιδιωτικού τομέα και, τελικά, να πρωτοστατούν στη συνωμοσία της σιωπής, πιστεύοντας ότι αυτή είναι η πιο ασφαλής λύση σε αυτόν τον άνισο αγώνα επιβίωσης.

Γι’ αυτό και σε αυτήν την περίπτωση μεγάλο ρόλο παίζει η εκπαίδευση της Κοινωνίας των Πολιτών, η συμμετοχή του ιδιωτικού τομέα και των εφοδιαστικών αλυσίδων του, η ατομική ευθύνη, με την ελπίδα ότι θα έλθει εκείνη η ημέρα που κανείς δεν θα αποδέχεται αυτές τις παράνομες «υπηρεσίες» και όλοι θα έχουν εκπαιδευτεί, για να υποψιάζονται και να συμμετέχουν στην αποκάλυψη του εγκλήματος.

Η παρουσία μας σήμερα, εδώ, πρωτοστατούσης της Αυτής Εξοχότητος της Προέδρου της Δημοκρατίας, ας είναι το φωτεινό σήμα, που θα διαλύσει τα σκοτάδια της συνενοχής και της ντροπής.

Κυρία Πρόεδρε της Ελληνικής Δημοκρατίας, κύριε Πρωθυπουργέ, κύριε Πρόεδρε της Βουλής, κύριοι Πρόεδροι των Κοινοβουλευτικών Ομάδων, κύριε Περιφερειάρχη, κύριοι Πρέσβεις, κύριε εκπρόσωπε του Διεθνούς Οργανισμού Μετανάστευσης, αγαπητές και αγαπητοί συνάδελφοι, για άλλη μια φορά, σας ευχαριστούμε όλους εκ βάθους καρδίας.

Και τώρα παρακαλώ την Αυτής Εξοχότητα Πρόεδρο της Ελληνικής Δημοκρατίας, κ. Κατερίνα Σακελλαροπούλου, να προσέλθει στο Βήμα και να απευθυνθεί προς τις Επιτροπές μας.

**ΚΑΤΕΡΙΝΑ ΣΑΚΕΛΛΑΡΟΠΟΥΛΟΥ (Πρόεδρος της Ελληνικής Δημοκρατίας):** Κύριε Πρόεδρε της Βουλής των Ελλήνων, κύριε Πρωθυπουργέ, κυρίες και κύριοι Βουλευτές, κυρίες και κύριοι, η καταπολέμηση της εμπορίας ανθρώπων εντάσσεται από τα τέλη της δεκαετίας του 1990 στις προτεραιότητες των διεθνών, ευρωπαϊκών και διακυβερνητικών οργανισμών, όπως ο Οργανισμός Ηνωμένων Εθνών, η Ευρωπαϊκή Ένωση, το Συμβούλιο της Ευρώπης και ο Οργανισμός για την Ασφάλεια και τη Συνεργασία στην Ευρώπη, με νομικό έρεισμα μια σειρά διεθνών και ευρωπαϊκών συνθηκών.

Η διεθνής κοινότητα, σε στενή συνεργασία με την Κοινωνία των Πολιτών, σφυρηλάτησε σταδιακά μια ολιστική και συνεκτική πολιτική κατά της σύγχρονης δουλείας, με βασικό εργαλείο το διεθνές δίκαιο. Η πλειοψηφία των κρατών συμμορφώθηκε στις διεθνείς συμβάσεις και εκπόνησε σχετικά εθνικά σχέδια δράσης.

Σύμφωνα με στοιχεία των διεθνών οργανισμών, υπάρχουν σήμερα είκοσι επτά εκατομμύρια σύγχρονοι σκλάβοι σε ολόκληρο τον κόσμο. Ελάχιστα θύματα, όμως, διασώζονται από τις Αρχές, ενώ εξαιρετικά περιορισμένος είναι και ο αριθμός των δουλεμπόρων, που διώκονται και καταδικάζονται. Για τον λόγο αυτόν, η Ευρωπαϊκή Επιτροπή έχει θέσει, ως στρατηγικό στόχο, την αποφασιστική αντιμετώπιση μιας διάχυτης κουλτούρας ατιμωρησίας απέναντι στο έγκλημα της εμπορίας ανθρώπων.

Είναι αλήθεια ότι η εμπορία ανθρώπων συνιστά ένα δυσδιάκριτο και δυναμικό φαινόμενο. Η εγκληματική δράση είναι κατακερματισμένη με τη συμμετοχή και συνενοχή ποικίλων διαμεσολαβητών. Τα θύματα πωλούνται διαδοχικά σε νέους ιδιοκτήτες, ενώ συχνά αγνοούν το νομικό πλαίσιο και δεν συνειδητοποιούν την κατάσταση εμπορίας τους. Η συνεργασία τους με τις Αρχές είναι προβληματική και η πληροφόρηση της κοινωνίας για το έγκλημα ελλιπής, με αποτέλεσμα να καθίσταται περίπλοκη η ανακάλυψη της αλυσίδας των δραστών και η δίωξή τους, καθώς και ο εντοπισμός των θυμάτων για την αρωγή και την προστασία τους.

Η εμπορία ανθρώπων είναι, δυστυχώς, μια επιχείρηση υψηλής ζήτησης τόσο σε υπηρεσίες όσο και σε παραγόμενα προϊόντα. Οργανωμένα κυκλώματα, αλλά και μεμονωμένοι δράστες αποκομίζουν τεράστια κέρδη, αντιμετωπίζοντας αναλογικά ελάχιστο κίνδυνο. Εκτιμάται ότι πρόκειται για την τρίτη πιο επικερδή δραστηριότητα μετά το εμπόριο ναρκωτικών και όπλων. Εκτείνεται από τις κλειστές πόρτες παράνομων οίκων ανοχής μέχρι τα εργοστάσια ένδυσης και τα χωράφια, από τα οικοδομικά εργοτάξια μέχρι τις βιομηχανίες, τις υπηρεσίες και τον τουρισμό.

Το πρόβλημα της εμπορίας δεν συναρτάται μόνο με τη δυσχέρεια της καταστολής του, αλλά και με τις κοινωνικές ανισότητες και προκαταλήψεις, ιδίως τη δική μας ανοχή. Τα θύματα είναι δίπλα μας. Τα συναντάμε στους δρόμους, τα χωράφια, τις αλυσίδες παραγωγής. Χρησιμοποιούν τα μέσα μαζικής μεταφοράς, νοσηλεύονται στα νοσοκομεία.

Η ραγδαία αύξηση των μεταναστευτικών και προσφυγικών ροών φέρνει στη χώρα μας ακόμη περισσότερους ευάλωτους ανθρώπους, ενώ είναι δύσκολη η διάκριση ανάμεσα στα θύματα εμπορίας ανθρώπων και εκείνα της παράνομης διακίνησης.

Απέναντι στη δήθεν ενσωμάτωση που προσφέρει στους κατατρεγμένους το οργανωμένο έγκλημα, μέσω της στρατολόγησής τους στην παρανομία και την εργασία σε συνθήκες εξαθλίωσης, η πολιτεία μας οφείλει να προτάξει την προστασία, την περίθαλψη και την αλληλεγγύη προς τα θύματα, καθώς και τη βιώσιμη κοινωνική ενσωμάτωση των πλέον ευάλωτων, όπως οι πρόσφυγες και ιδιαίτερα, οι ασυνόδευτοι ανήλικοι.

Πρέπει να καλλιεργήσουμε τη συνείδηση της μηδενικής ανοχής στη ζήτηση προϊόντων και υπηρεσιών που παρέχονται από θύματα εκμετάλλευσης και να εμπλουτίσουμε την πολιτική μας με πολλαπλές συνέργειες σε επίπεδο δημόσιας διοίκησης, αυτοδιοίκησης, ιδιωτικής πρωτοβουλίας και Κοινωνίας των Πολιτών.

Το εθνικό νομικό πλαίσιο για την καταπολέμηση της εμπορίας ανθρώπων είναι πλήρως εναρμονισμένο με τις σχετικές διεθνείς και ευρωπαϊκές συμβάσεις και Οδηγίες. Σύμφωνα με την αρχή της παγκόσμιας Δικαιοσύνης, η ελληνική νομοθεσία προβλέπει την εφαρμογή των ελληνικών ποινικών νόμων σε ημεδαπούς και αλλοδαπούς, ανεξάρτητα από τον τόπο τέλεσης της πράξης, ακόμη δηλαδή και αν η πράξη της εμπορίας έλαβε χώρα στην αλλοδαπή.

Η Ελλάδα, με βάση την Οδηγία 36/2011, συνέστησε στο Υπουργείο Εξωτερικών το Γραφείο του Εθνικού Εισηγητή για την Καταπολέμηση της Εμπορίας Ανθρώπων.

Επίσης, μέσω της Εθνικής Συντονιστικής της Αρχής για την Καταπολέμηση της Εμπορίας Ανθρώπων, η χώρα μας συνεργάζεται με όλα τα ευρωπαϊκά όργανα, τους διεθνείς οργανισμούς και υπηρεσίες που εξειδικεύονται στην αντιμετώπιση του ζητήματος.

Η οικονομική κρίση και η πανδημία του κορωνοϊού επιτείνουν τις ανισότητες και δημιουργούν συνθήκες ύφεσης, με αποτέλεσμα την έξαρση της εμπορίας. Σε συνθήκες ανέχειας τα θύματα συνιστούν παθητικούς δέκτες της εκμετάλλευσής τους. Άνθρωποι που έχουν βιώσει τραυματικές εμπειρίες, πολέμους και διωγμούς και βρίσκονται σε καθεστώς ακραίας ένδειας, γίνονται εύκολα έρμαια κάθε επιτήδειου που τους υπόσχεται ένα καλύτερο μέλλον.

Η εμπορία ανθρώπων ριζώνει στα μεγάλα σύγχρονα προβλήματα του κόσμου, τις ένοπλες συρράξεις, τις φυσικές καταστροφές και την κλιματική αλλαγή, τη φτώχεια, τους αποκλεισμούς και τους εκτοπισμούς. Παραβιάζει βάναυσα την ηθική υπόσταση και την αξιοπρέπεια του ανθρώπου και προσβάλλει στην καρδιά του τον πολιτισμό μας. Κανείς μας δεν μπορεί να εκπίπτει σε αναλώσιμο πράγμα, ανεξαρτήτως των συνθηκών.

Στα θύματα της εμπορίας καθρεφτίζεται η μεγαλύτερη παρακμή της ίδιας της ανθρώπινης συνθήκης μας και μάλιστα, σε κοινωνίες που κατοχυρώνουν την προστασία των δικαιωμάτων και περιβάλλουν το άτομο με αυξημένες εγγυήσεις ελευθερίας, ισότητας και αλληλεγγύης. Η αντιμετώπιση του προβλήματος προϋποθέτει την καθολική αναγνώριση και την επίγνωση της βαρύτητάς του, ιδίως τη συνειδητοποίηση ότι δεν πρόκειται για φαινόμενο μακρινό και εξωτικό, αλλά ότι αγγίζει ανθρώπους δίπλα μας, τους πιο ευάλωτους, αδύναμους και άτυχους από εμάς. Γυναίκες και μικρά παιδιά, μετανάστες και άποροι γίνονται καθημερινά αντικείμενα διακίνησης, με στόχο τη σεξουαλική εκμετάλλευση, την καταναγκαστική εργασία, την εξώθηση στην παρανομία και κάθε άλλη μορφή εργαλειοποίησης.

Η αδιαφορία μας είναι η πιο σκληρή υποκρισία και απαξίωση όχι μόνο της ζωής των ανθρώπων αυτών, αλλά και της δικής μας ελευθερίας.

Ας σταθεί σήμερα η Παγκόσμια Ημέρα κατά της Εμπορίας Ανθρώπων αφορμή για τη διαρκή επαγρύπνηση και δέσμευσή μας στον αγώνα κατά της απάνθρωπης εκμετάλλευσης. Θεωρώ αυτονόητο ηθικό, πολιτικό και ανθρώπινο καθήκον μου να συνδράμω με όλες μου τις δυνάμεις σε αυτή την προσπάθεια.

Θα ήθελα να κλείσω τον χαιρετισμό μου με τη φράση του Μάρτιν Λούθερ Κινγκ: «Στο τέλος δεν θα θυμόμαστε τα λόγια των εχθρών μας, αλλά τη σιωπή των φίλων μας».

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κυρία Πρόεδρε, σας ευχαριστούμε πάρα πολύ, πλέον και για την ομιλία σας, αλλά και για τη δέσμευσή σας ότι θα σας έχουμε στο πλευρό μας, κάτι για το οποίο δεν είχαμε καμμία αμφιβολία.

Τώρα τον λόγο έχει ο Πρόεδρος της Βουλής των Ελλήνων, ο κ. Κωνσταντίνος Τασούλας, ο οποίος σήμερα για την ημέρα, χάρισε και στο Σώμα άλλο ένα από τα βιβλία του Ιδρύματος της Βουλής των Ελλήνων, το «Ένας Πολιτισμός Ελευθερίας», του Christian Meier.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Εξοχοτάτη κυρία Πρόεδρε της Δημοκρατίας, κύριε Πρωθυπουργέ, κύριε Γενικέ Γραμματέα του Κομμουνιστικού Κόμματος Ελλάδος, κυρίες και κύριοι συνάδελφοι, εκπρόσωποι όλων των Κομμάτων, κύριε Περιφερειάρχα, το βιβλίο, που έχετε προ οφθαλμών, εξεδόθη εντελώς πρόσφατα από το Ίδρυμα της Βουλής των Ελλήνων και έχει τίτλο «Ένας Πολιτισμός Ελευθερίας, η Αρχαία Ελλάδα και oι Απαρχές της Ευρώπης». Το έγραψε ένας σπουδαίος Γερμανός ιστορικός, ο Christian Meier, ο οποίος είναι και αντεπιστέλλον μέλος της Ακαδημίας Αθηνών και ο οποίος εις το συναρπαστικό αυτό βιβλίο καταδεικνύει ότι για την αρχαία Ελλάδα, η ελευθερία δεν ήταν κατάκτησις, αλλά επινόησις, σαν κάτι αυτοφυές και αυτό πότισε την πολιτική, τον πολιτισμό, την ιστορία, μεταγγίστηκε στην Ευρώπη, πέρασε ανάμεσα σε εποχές και καταλήγει σήμερα σε μας.

Αυτό που στερούνται αυτές οι γυναίκες, αυτά τα είκοσι επτά εκατομμύρια συνανθρώπων μας, χωρίς να τους αναγνωρίζουμε δίπλα μας, είναι αυτά που περιγράφει το βιβλίο του Meier και τα χαρακτηρίζει ως τον πολιτισμό της ελευθερίας. Στερούνται κάτι το οποίο είναι συνυφασμένο με την ανθρώπινη φύση.

Όμως, με την ανθρώπινη φύση είναι συνυφασμένα και άλλα πράγματα. «Όταν οι άνθρωποι θέλουν να πονείς, μπορούνε με χίλιους τρόπους. Ρίξε το όπλο και σωριάσου πρηνής, όταν ακούσεις ανθρώπους.», λέει ο Καρυωτάκης με τον πεσιμισμό του.

Αυτές οι δύο πλευρές της ανθρώπινης ιστορίας, αυτές οι δύο πλευρές της ανθρώπινης φύσης, αυτές οι δύο συγκρουόμενες επιλογές χρειάζονται από εμάς τοποθέτηση. Πρέπει να τοποθετηθούμε ατομικά, συλλογικά, θεσμικά απέναντι σε αυτές τις εκδοχές της ανθρώπινης συμπεριφοράς.

Είναι δείγμα υψηλού πολιτισμού ότι σήμερα εδώ, στην Ολομέλεια της Βουλής των Ελλήνων, η Ανωτάτη Άρχων της Ελλάδος, ο Πρωθυπουργός της Ελλάδος, όλα τα Κόμματα της Ελλάδος και παράγοντες οι οποίοι έχουν σχέση με την προστασία των ανθρωπίνων δικαιωμάτων, διαδηλώνουν με τον πιο απερίφραστο τρόπο ότι είναι με την πλευρά και τοποθετούνται της ελευθερίας ως της υψίστης αξίας του ανθρώπου.

Ο Οργανισμός Ηνωμένων Εθνών, ο οποίος εδώ και κάμποσα χρόνια κήρυξε την Παγκόσμια Ημέρα, δεν είχε την τύχη της Κοινωνίας των Εθνών. Η Κοινωνία των Εθνών εξελίχθηκε σε μια ρομαντική προβολή της φιλολογίας του 19ου Αιώνος εις την πολιτική, και κατέρρευσε. Ο Οργανισμός Ηνωμένων Εθνών είχε μεγαλύτερες φιλοδοξίες. Δεν ισχυρίζομαι ότι έχει λύσει όλη την ακτίνα των δράσεών του. Άλλωστε, αν ήταν παντού αποτελεσματικός, θα ήταν ή πλάσμα της φαντασίας ή τέρας αδικίας.

Ωστόσο, ο Οργανισμός Ηνωμένων Εθνών έχει συστήσει, μέσα από ένα εκτεταμένο σύστημα, μία τεράστια προσπάθεια ευαισθητοποίησης της παγκόσμιας κοινής γνώμης για σημαντικά θέματα. Κορωνίδα αυτών των θεμάτων είναι και η προστασία των θυμάτων της εμπορίας ανθρώπων.

Θα αντλήσω στοιχεία και εκφράσεις από τον ελληνικό Ποινικό Κώδικα, από το ελληνικό νομικό οπλοστάσιο που, όπως προείπε, η Εξοχοτάτη Πρόεδρος της Δημοκρατίας, είναι εναρμονισμένο με όλες τις σύγχρονες απαιτήσεις προστασίας της αξίας του ανθρώπου εν προκειμένω για την καταπολέμηση και της δουλείας και της ειλωτείας.

Εμείς ξέρουμε πολύ καλά ότι, έχοντας την καθ’ ημέρα μέριμνα του βίου μας, πολλές φορές χάνουμε από την εικόνα των όσων διαδραματίζονται γύρω μας. Μια δραματική εικόνα, όσων εξελίσσονται γύρω μας, είναι αυτά τα δράματα με σφραγισμένα χείλη, αυτές οι σκιασμένες ανθρώπινες δοκιμασίες, οι οποίες, άλλοτε φανερά, συχνότατα κρυφά, διαδραματίζονται εν αγνοία.

Καλούμαστε εδώ στη Βουλή των Ελλήνων να ευαισθητοποιήσουμε τους εαυτούς μας, τους θεσμούς μας, την κοινωνία μας για μία μάστιγα η οποία είναι εξαιρετικά δύσκολος αντίπαλος. Όμως, επειδή ακριβώς είναι εξαιρετικά δύσκολος αντίπαλος, η πρόκληση είναι τεράστια.

Τέσσερα ή πέντε άρθρα στο Σύνταγμα, εκτός από αυτά που καθορίζουν τη μορφή του πολιτεύματος, δεν μπορούν να αλλάξουν σε καμία αναθεώρηση. Το πρώτο από αυτά τα άρθρα είναι το άρθρο 2 που μιλάει για την ανάγκη σεβασμού και προστασίας της αξίας του ανθρώπου ως πρωταρχικής υποχρεώσεως της πολιτείας.

Την ίδια απαίτηση, την ίδια ανθρώπινη κραυγή με το άρθρο 2, το θεμελιώδες, του ελληνικού Συντάγματος εξέφρασε και ο Οργανισμός Ηνωμένων Εθνών στα γεννητούρια του, το 1945, όταν «Ημείς οι Λαοί των Ηνωμένων Εθνών» ανέκραξαν, έχοντας σεβασμό στην αξία του ανθρώπου, έχοντας επιδίωξη, έχοντας στόχο, και εν συνεχεία ανέφεραν πάρα πολλούς στόχους.

Όμως, πρωταρχικός στόχος μέσα στην καθημαγμένη ανθρωπότητα το ’45 ήταν και πάλι η αξία του ανθρώπου, αυτό που παραβιάζεται με την εμπορία ανθρώπων, αυτό που πρέπει όλοι μας ατομικά και θεσμικά και συλλογικά να καταπολεμήσουμε. Όμως, για να το καταπολεμήσουμε πρέπει να το καταλάβουμε, να το διαπιστώσουμε. Σήμερα εδώ, κυρία Πρόεδρε της Επιτροπής Ισότητας, κυρίες και κύριοι συνάδελφοι των άλλων Επιτροπών, να ξέρετε ότι συμβάλλετε σημαντικά σε αυτήν την καταπολέμηση.

Βεβαίως, υπάρχει και ο κίνδυνος τα λόγια μας να πλανώνται στην ατμόσφαιρα λιγότερο ή περισσότερο εύηχα ή γοητευτικά και να μην εξελιχθούν σε πράξεις. «Μόνο μπορεί να μείνουνε κατόπι μας οι στίχοι, δέκα μονάχα στίχοι μας να μείνουνε, καθώς τα περιστέρια που σκορπούν οι ναυαγοί στην τύχη, κι όταν φέρουν το μήνυμα δεν είναι πια καιρός.».

Οι «στίχοι» που θα ακουστούν σήμερα εδώ δεν θα φέρουν ένα μήνυμα χωρίς να είναι έγκαιρο. Δεν θα είναι στίχοι οι οποίοι θα πλανώνται στην ατμόσφαιρα γοητευτικοί ή απογοητευτικοί για να εκπληρώσουμε μία Παγκόσμια Ημέρα που μάς καλεί να κάνουμε μια εκδήλωση. Είναι στίχοι, που η Βουλή των Ελλήνων, η Πρόεδρος της Δημοκρατίας, ο Πρωθυπουργός, τα Κόμματα, η ελληνική κοινωνία αποφασίζουν αυτή τη μάστιγα να την αντιμετωπίσουν εμπράκτως και μέσω της ατομικής ευθύνης και μέσω της συλλογικής και θεσμικής τους αποστολής.

Σας ευχαριστώ για την προσοχή σας.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κύριε Πρόεδρε, κύριε Τασούλα, ευχαριστούμε και για την ομιλία σας και για τη γενικότερη στήριξή σας στις προσπάθειες που κάνουμε.

Τον λόγο θα λάβουν τώρα οι δύο Πρόεδροι των Επιτροπών.

Καλώ στο Βήμα τον κ. Βασίλειο Οικονόμου, Πρόεδρο της Διαρκούς Επιτροπής Κοινωνικών Υποθέσεων.

Τώρα βέβαια μπαίνει συγκεκριμένος χρόνος στις ομιλίες σας, όπως καταλαβαίνετε, αγαπητοί συνάδελφοι.

Θέλω να αναφέρω σε αυτό το σημείο ότι μαζί μας εδώ είναι ο Πρωθυπουργός, ο κ. Κυριάκος Μητσοτάκης. Είναι μαζί μας και ο κ. Μιχάλης Χρυσοχοΐδης, Υπουργός Προστασίας του Πολίτη, ο κ. Κωνσταντίνος Τσιάρας, Υπουργός Δικαιοσύνης, ο κ. Παναγιώτης Μηταράκης, Υπουργός Μετανάστευσης και Ασύλου και η κ. Δόμνα Μιχαηλίδου, Υφυπουργός Εργασίας και Κοινωνικών Υποθέσεων.

Με συγχωρείτε ένα δευτερόλεπτο, κύριε Οικονόμου, γιατί συνεργαζόμαστε στενά και θέλω να τους αναφέρω ονομαστικά. Είναι μαζί μας και κάποιοι Γενικοί Γραμματείς. Είναι ο κ. Πάνος Αλεξανδρής, Γενικός Γραμματέας Δικαιοσύνης και Ανθρωπίνων Δικαιωμάτων του Υπουργείου Δικαιοσύνης, η κ. Μαρία Συρεγγέλα, Γενική Γραμματέας Οικογενειακής Πολιτικής και Ισότητας των Φύλων του Υπουργείου Εργασίας και Κοινωνικών Υποθέσεων και ο κ. Γεώργιος Σταμάτης, Γενικός Γραμματέας Κοινωνικής Αλληλεγγύης και Καταπολέμησης της Φτώχειας του Υπουργείου Εργασίας και Κοινωνικών Υποθέσεων.

Κύριε Πρόεδρε, κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Διαρκούς Επιτροπής Κοινωνικών Υποθέσεων):** Εξοχότατη κυρία Πρόεδρε της Δημοκρατίας, κύριε Πρωθυπουργέ, κύριε Πρόεδρε της Βουλής, κύριοι Υπουργοί, εκλεκτοί προσκεκλημένοι, αγαπητοί συνάδελφοι, σήμερα είναι μία σημαντική ημέρα για το Εθνικό μας Κοινοβούλιο.

Η κοινή συνεδρίαση της Διαρκούς Επιτροπής Κοινωνικών Υποθέσεων, της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, πραγματοποιείται για να αναδείξει την αξία και τη σημασία της Παγκόσμιας Ημέρας κατά της Εμπορίας Ανθρώπων της 30ης Ιουλίου με πρωτοβουλία του Οργανισμού Ηνωμένων Εθνών.

Η Παγκόσμια Ημέρα κατά της Εμπορίας Ανθρώπων με πρωτοβουλία του ΟΗΕ, αναδεικνύει την ανάγκη για πιο αποτελεσματικά μέτρα στη πρόληψη και την καταπολέμηση της εμπορίας ανθρώπων, ενός από τα ειδεχθέστερα εγκλήματα κατά της ανθρωπότητας.

Η εμπορία ανθρώπων, γνωστή και με τον αγγλικό όρο trafficking έχει, ως αντικείμενα, κυρίως την εξαναγκαστική εργασία στην ιδιωτική οικονομία, τη σεξουαλική εκμετάλλευση και την αφαίρεση οργάνων και ιστών του σώματος.

Οι ένοπλες συγκρούσεις, ο εκτοπισμός, η κλιματική αλλαγή, οι φυσικές καταστροφές και η φτώχεια, αλλά και η καθημερινή αδιαφορία για την κακοποίηση και την εκμετάλλευση γύρω μας έχει βαρύ αντίτιμο. Η κακοποίηση και εκμετάλλευση κάθε μορφής βίας των γυναικών, των κοριτσιών, η καταναγκαστική εργασία και η παιδική εργασία είναι οι βασικότερες μορφές εμπορίας ανθρώπων. Είναι μία διεθνοποιημένη επικερδής επιχείρηση με τζίρο 24 δισεκατομμύρια ευρώ το χρόνο, με περισσότερα από 20 εκατομμύρια θύματα ετησίως.

Αν αναλογιστούμε ότι ο σημερινός κόσμος, ιδιαίτερα μετά την πανδημία είναι ολοένα και πιο ασταθής, γεμάτος συγκρούσεις, καταστάσεις έκτακτης ανάγκης που προκαλούνται από την κλιματική αλλαγή και ένα όλο και διευρυμένο χάσμα μεταξύ εχόντων και μη εχόντων, είναι ζωτικής σημασίας να δοθεί ένα τέλος στους παράγοντες που συμβάλλουν στην τρομερή παγίδα της σύγχρονης σκλαβιάς.

Και επιτρέψτε μου ιδιαίτερη προσοχή πρέπει να δοθεί στα παιδιά καθώς πλήττονται περισσότερο, ιδίως εκείνα που σχετίζονται με εγκαταστάσεις συγκρούσεων ή μετά από συγκρούσεις και έχουν ελάχιστες επιλογές για νόμιμες οδούς μετανάστευσης. Τα παιδιά συχνά δραπετεύουν από τις άθλιες συνθήκες στην πατρίδα τους με ελπίδες και όνειρα, αλλά τελικά καταλήγουν σε καταναγκαστική εργασία ή σεξουαλική εκμετάλλευση. Έχουν στερηθεί την παιδική τους ηλικία και την αξιοπρέπειά τους, ενίοτε και τη ζωή τους. Γι’ αυτά τα παιδιά που κινδυνεύουν, που είναι αντικειμενικά περισσότερο παιδιά από τα δικά μας παιδιά αφού είναι πολύ πιο ευάλωτα, γι’ αυτές τις γυναίκες που απειλούνται και γι’ αυτούς τους άντρες που χάνουν τα μέλη τους για να σώσουν τη ζωή των παιδιών τους, για όλους αυτούς τους αδύναμους μπορούμε να βάλουμε το δικό μας λιθαράκι με καλή και χρήστη νομοθέτηση, με καλή και χρηστή διοίκηση και με πολυμερή συνεργασία.

Όμως και ως μεμονωμένα άτομα, ως πολίτες με βεβαιότητα δεν μπορούμε να σώσουμε τον κόσμο, αλλά μπορούμε αν θέσουμε ως στόχο, η κάθε μία και ο καθένας μας, μία φορά τουλάχιστον στη ζωή του να γλιτώσει έστω και έναν συνάνθρωπο που κινδυνεύει, τότε αν και δεν θα έχουμε σώσει όλους, θα έχουν σωθεί πολλοί και ο κόσμος μας θα είναι δικαιότερος και ασφαλέστερος για τους αδυνάμους.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κύριε Οικονόμου, κύριε συνάδελφε, Πρόεδρε της Διαρκούς Επιτροπής Κοινωνικών Υποθέσεων.

Και τώρα καλείται στο Βήμα ο κ. Μάξιμος Χαρακόπουλος, Πρόεδρος της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης.

Και μέχρι που να έρθει, να καλωσορίσουμε επίσης, επίσημα και από το Βήμα τον κ. Κυριάκο Κενοβέζο, Πρέσβη της Κυπριακής Δημοκρατίας στην Ελλάδα, αλλά και Πρύτανη του Διπλωματικού Σώματος και τον Δόκτορα Ερνστ Ράιχελ, ο οποίος είναι Πρέσβης της Γερμανίας στην Ελλάδα, χώρας που έχει την Προεδρία του Συμβουλίου της Ευρωπαϊκής Ένωσης.

Εδώ κοντά μας και ο κ. Λάμπρος Κοντογιώργος, υπεύθυνος επικοινωνίας της αντιπροσωπείας της Ευρωπαϊκής Επιτροπής στην Ελλάδα.

Κοντά μας επίσης, η κυρία Αλεξάνδρα Χονδρογιάννη Νομική Σύμβουλος του Διεθνούς Οργανισμού Μετανάστευσης. Υπάρχει μία σοβαρή πτυχή εδώ, γι’ αυτό άλλωστε βρίσκεται εδώ και ο αρμόδιος Υπουργός, αλλά και η κυρία Ειρήνη Αγαπηδάκη που είναι Ειδική Γραμματέας Προστασίας Ασυνόδευτων Ανηλίκων του Υπουργείου Μετανάστευσης και Ασύλου, Εθνική Συντονίστρια για τα ασυνόδευτα προσφυγόπουλα, που θα έχει και τη δική της παρουσία από το Βήμα της Ολομέλειας της Βουλής.

Κύριε Πρόεδρε, κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης):** Σας ευχαριστώ, κυρία Πρόεδρε.

Εξοχότατη κυρία Πρόεδρε της Ελληνικής Δημοκρατίας, η παρουσία σας στη σημερινή συνεδρίαση και τα όσα σημαντικά μας είπατε επιβεβαιώνουν όχι μόνο την προσωπική σας ευαισθησία για τα ανθρώπινα δικαιώματα, τα οποία υπηρετήσατε με συνέπεια από θέσεις ευθύνης στη Δικαιοσύνη, αλλά και τη σημασία που καταδεικνύει η ελληνική Πολιτεία στην προάσπιση τους.

Κύριε Πρόεδρε της Βουλής, κυρίες και κύριοι συνάδελφοι, εκλεκτοί προσκεκλημένοι, η εμπορία ανθρώπων συνιστά όνειδος για τη σύγχρονη ανθρωπότητα. Πρόκειται για φαινόμενο απεχθές και βάρβαρο που έχει πάρει τεράστιες διαστάσεις πλήττοντας πρωτίστως τις πιο ευάλωτες κατηγορίες του πληθυσμού, που είναι τα παιδιά και οι γυναίκες.

Τα στοιχεία που αφορούν το trafficking είναι συγκλονιστικά και ευλόγως προκαλούν δέος. Πρόκειται για μια παγκοσμίων διαστάσεων επιχείρηση, με τζίρο σχεδόν 25 δισεκατομμύρια ευρώ και θύματα άνω των 20 εκατομμυρίων ανθρώπων. Τα θύματα γίνονται συνήθως αντικείμενο σεξουαλικής εκμετάλλευσης, αλλά υπάρχουν κι άλλες περιπτώσεις όπως η αφαίρεση οργάνων και ιστών του σώματος, η στρατολόγηση παιδιών σε παραστρατιωτικές ομάδες, η καταναγκαστική εργασία. Για κάθε θύμα υπάρχει πάντα μια ξεχωριστή τραγική ιστορία, που κοινό τόπο έχει την άσκηση βίας εναντίον του από τα αδίστακτα κυκλώματα της εμπορίας των ανθρώπων και τη στέρηση της ελευθερίας του. Οι πολεμικές συγκρούσεις, οι συνθήκες εξαθλίωσης από την πενία, ο τρόπος που πραγματοποιούνται οι μεταναστεύσεις είναι κάποιοι από τους λόγους που η σύγχρονη αυτή μορφή δουλειάς έχει λάβει τέτοιες διαστάσεις.

Απέναντι σε αυτό το απαράδεκτο φαινόμενο οφείλουμε όλοι μας ως θεσμοί, αλλά και ως απλοί πολίτες, να αντιτάξουμε αποφασιστική στάση. Παρά το γεγονός ότι η Ευρωπαϊκή Σύμβαση για την Προστασία των Δικαιωμάτων του Ανθρώπου και των Θεμελιωδών Ελευθεριών έχει υπογραφεί εδώ και εβδομήντα χρόνια, εντούτοις εντός της Ευρωπαϊκής Ένωσης ετησίως εκατοντάδες χιλιάδες είναι τα θύματα του trafficking.

Όμως και στην Ελλάδα το φαινόμενο αυτό έχει αυξηθεί επικίνδυνα τις τελευταίες δεκαετίες. Οι περιπτώσεις με κυκλώματα δουλεμπόρων που διακινούν μετανάστες τάζοντάς τους τη «γη της Επαγγελίας» και στη συνέχεια τους εκβιάζουν ή με βίαια μέσα ή με την παρακράτηση των εγγράφων τους, ώστε να υπακούν στις εντολές τους, είναι δυστυχώς πολύ συχνές.

Βεβαίως, σύμφωνα με το Σύνταγμα μας, ο σεβασμός και η προστασία της αξίας του ανθρώπου αποτελούν πρωταρχική υποχρέωση της Πολιτείας και μάλιστα, όπως είπε νωρίτερα και ο Πρόεδρος της Βουλής, είναι από τις θεμελιώδης διατάξεις που δεν υπόκεινται σε αναθεώρηση.

Ο σεβασμός της αξίας του ανθρώπου συνιστά βασικό στοιχείο του πολιτισμού μας και των δημοκρατικών μας παραδόσεων. Η χώρα μας προσπάθησε με σειρά νομοθετικών πρωτοβουλιών να περιορίσει το φαινόμενο συμμορφούμενη στο Διεθνές Πλαίσιο που διαμορφώθηκε από τον ΟΗΕ, το Συμβούλιο της Ευρώπης και την Ευρωπαϊκή Ένωση, σχετικά με την ποινική καταστολή της εμπορίας ανθρώπων. Δεν υπάρχει αμφιβολία ότι η αυστηροποίηση των ποινών όσων εμπλέκονται στα κυκλώματα εμπορίας ανθρώπων θα μειώσει την ένταση του φαινομένου.

Όμως, για να δώσουμε καίριο χτύπημα σε αυτή την τροπή χρειάζεται η κοινή δράση όλων τόσο σε τοπικό όσο και σε παγκόσμιο επίπεδο ενισχύοντας πρωτίστως τις χώρες προέλευσης των θυμάτων της εμπορίας ανθρώπων, ώστε να ξεφύγουν από τις δυσχερείς συνθήκες που τα καθιστούν ευάλωτα στα εγκληματικά κυκλώματα, αλλά και η ευαισθητοποίηση της κοινωνίας των πολιτών.

Κυρίες και κύριοι, όσο θα υπάρχουν εκδιδόμενες γυναίκες σε γυάλινες βιτρίνες ευρωπαϊκών μεγαλουπόλεων –γιατί δήθεν η πορνεία είναι επιλογή των γυναικών-, όσο θα υποβάλλονται εκατοντάδες χιλιάδες κορίτσια σε ακρωτηριασμό των γεννητικών τους οργάνων στο όνομα μιας δήθεν πολυπολιτισμικής Ευρώπης, όσο θα υπάρχουν παιδιά που θα ζητιανεύουν στα φανάρια για λογαριασμό κυκλωμάτων, δεν μπορεί να καμαρώνουμε για τα επιτεύγματα του πολιτισμού μας.

Ορθώς, επομένως, ο Οργανισμός Ηνωμένων Εθνών επέλεξε την 30η Ιουλίου ως Παγκόσμια Ημέρα Κατά της Εμπορίας Ανθρώπων, ώστε να αναδειχθεί πληρέστερα και να αντιμετωπιστεί επιτυχέστερα το διαρκές αυτό έγκλημα κατά της ανθρωπότητας.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε κύριε Πρόεδρε, κύριε Χαρακόπουλε.

Και τώρα θα δώσω το λόγο στον κ. Δημήτριο Κουτσούμπα, Γενικό Γραμματέα της Κεντρικής Επιτροπής του Κομμουνιστικού Κόμματος Ελλάδας που είναι σήμερα εδώ μαζί μας και μας κάνει την τιμή να απευθυνθεί στο Σώμα, ενώπιον της Προέδρου της Δημοκρατίας.

Και όσο ετοιμάζεται το Βήμα να πω επίσης, ότι πρόθεση και σφοδρή επιθυμία να απευθυνθεί από αυτό εδώ το Βήμα ήταν και της κυρίας Προέδρου του Κινήματος Αλλαγής, της κυρίας Φωτεινής (Φώφης) Γεννηματά, πλην όμως, αυτή η μικρή περιπέτεια της υγείας που είχε χθες την εμπόδισε. Να της ευχηθούμε «περαστικά» και από την Αίθουσα.

Κύριε Γενικέ Γραμματέα της Κεντρικής Επιτροπής του Κομμουνιστικού Κόμματος Ελλάδας, κύριε Κουτσούμπα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Εξοχότατη κυρία Πρόεδρε της Δημοκρατίας, κύριε Πρόεδρε της Βουλής, κυρίες και κύριοι, η εμπορία ανθρώπων, το trafficking όπως είναι γνωστό ευρύτερα, είναι χυδαία μορφή της εκμετάλλευσης ανθρώπου από άνθρωπο. Περιλαμβάνει και τη σεξουαλική εκμετάλλευση, αλλά και την εργασιακή εκμετάλλευση, την εμπορία οργάνων. Φτάνει μέχρι τον εξαναγκασμό παιδιών σε εγκληματικές δραστηριότητες. Αποτελεί στις ημέρες μας το τρίτο μεγαλύτερο οργανωμένο έγκλημα, μετά από την παράνομη διακίνηση ναρκωτικών και το λαθρεμπόριο όπλων.

Και στην Ελλάδα η κύρια μορφή εκμετάλλευσης είναι η σεξουαλική, με το 80% των θυμάτων να είναι γυναίκες, ενώ το 1/3 των θυμάτων είναι παιδιά. Οι πραγματικές διαστάσεις του προβλήματος, που δεν αποδίδονται μόνο από τους αριθμούς και τα στατιστικά, απαιτούν σήμερα γενναία κρατική χρηματοδότηση σε υποδομές και υπηρεσίες, για την πρόληψη, την καταπολέμηση αλλά και την ουσιαστική στήριξη των θυμάτων εμπορίας.

Όμως, όπως αναδείχθηκε δυστυχώς και από τους αρμόδιους φορείς στις αντίστοιχες Επιτροπές της Βουλής, η όποια χρηματοδότηση κυρίως κατευθύνεται σε ένα πολυδαίδαλο και αποσπασματικό δίκτυο Μη Κυβερνητικών Οργανώσεων. Αναλαμβάνουν πρωταγωνιστικό ρόλο στον εντοπισμό, στη στήριξη των θυμάτων, ακόμα και μέχρι στην εκπαίδευση των επαγγελματιών υγείας, εκπαίδευση του Δικαστικού Σώματος, των Σωμάτων Ασφαλείας. Έτσι, όμως, υποκαθίσταται η κρατική ευθύνη, αφήνοντας υποστελεχωμένες τις ελάχιστες κρατικές υποδομές και υπηρεσίες για την ολόπλευρη στήριξη των θυμάτων εμπορίας ανθρώπων. Το αποτέλεσμα είναι να δυσκολεύεται ο συντονισμός του έργου των αρμόδιων επιστημονικών κρατικών φορέων ακόμα και στην ενιαία επιστημονική αντιμετώπιση του ζητήματος.

Πώς θα στηριχθεί μία γυναίκα θύμα σεξουαλικής εκμετάλλευσης, όταν υπάρχουν μόλις είκοσι ξενώνες σε όλη την Ελλάδα για το σύνολο των κακοποιημένων γυναικών; Το γεγονός ότι εξασφαλίστηκε η συνέχεια του ευρωπαϊκού προγράμματος χρηματοδότησης των υπηρεσιών για την προστασία των θυμάτων βίας μέχρι το 2023, σημαίνει ότι πήρε μόνο μία παράταση η ημερομηνία λήξης τους. Πώς θα αναπτυχθεί η σχέση εμπιστοσύνης του θύματος με τους ψυχολόγους, τους κοινωνικούς λειτουργούς, άλλους επαγγελματίες, όταν δεν υπάρχει σταθερό, μόνιμο προσωπικό στις αντίστοιχες κρατικές δομές, παρά μόνο συμβασιούχοι. Την ίδια στιγμή, οι τεράστιες κρατικές ελλείψεις στις δομές παιδικής προστασίας όσο και στις κοινωνικές υπηρεσίες δεν μπορούν να καλύψουν τις ανάγκες συνολικά των απροστάτευτων παιδιών.

Όλα αυτά εκφράζονται με τραγικό τρόπο στις περιπτώσεις των γυναικών και των παιδιών προσφύγων που ζουν στα διάφορα κέντρα υποδοχής και ταυτοποίησης και είναι πιο ευάλωτοι στα κυκλώματα εμπορίας. Ακόμα μεγαλύτερους κινδύνους αντιμετωπίζουν τα πέντε χιλιάδες είκοσι οκτώ ασυνόδευτα ανήλικα παιδιά στη χώρα μας. Τα ασυνόδευτα προσφυγόπουλα, κορίτσια και αγόρια, που κινδυνεύουν να πέσουν στα δίχτυα κυκλωμάτων, έρχονται από χώρες που αιματοκυλίστηκαν από διάφορες ιμπεριαλιστικές επεμβάσεις, από πολέμους και των συμμάχων της Ελλάδας. Η σημερινή συζήτηση, λοιπόν, στη Βουλή για την εμπορία ανθρώπων δεν μπορεί να χρησιμοποιηθεί ως άλλοθι για τις επιλογές των μέχρι σήμερα κυβερνήσεων, οι οποίες ενέπλεξαν και εμπλέκουν τον ελληνικό λαό σε επικίνδυνους σχεδιασμούς των Ηνωμένων Πολιτειών, του ΝΑΤΟ, της Ευρωπαϊκής Ένωσης.

Κυρίες και κύριοι, κατά την άποψή μας, το βασικό ζήτημα είναι να εξασφαλιστούν εκείνοι οι οικονομικοί, κοινωνικοί παράγοντες, ώστε τα θύματα του trafficking να έχουν τη δυνατότητα να αντισταθούν και να αποκρούσουν τη βία κάθε μορφής. Δηλαδή, να εξασφαλιστεί ένα καθολικό κοινωνικό δικαίωμα, αυτό στη μόνιμη και σταθερή δουλειά, στην αποκλειστικά δημόσια δωρεάν υγεία, πρόνοια, στην παιδεία και τόσα άλλα.

Ως προς το θέμα της πρόληψης, της βοήθειας και υποστήριξης των θυμάτων, διεκδικούμε να δημιουργηθούν κρατικές κοινωνικές υπηρεσίες, υποδομές, όπως ξενώνες, συμβουλευτικά κέντρα, στελεχωμένες με ειδικευμένο προσωπικό, με μόνιμη και σταθερή δουλειά, χωρίς εμπλοκή ΜΚΟ, να διευρυνθεί το δίκτυο των ξενώνων για κακοποιημένες γυναίκες και στην περιφέρεια, να οργανωθούν ενημερωτικά προγράμματα σε σχολεία και σχολές από επιστημονικούς κρατικούς φορείς. Όλα αυτά, βέβαια, απαιτούν γενναία χρηματοδότηση από τον κρατικό προϋπολογισμό.

Η εμπορία ανθρώπων δεν αντιμετωπίζεται μόνο με την αναγκαία ενημέρωση, με την αποφασιστική καταδίκη των περιστατικών που παραβιάζουν θεμελιώδη δικαιώματα των γυναικών, των παιδιών θυμάτων. Οι μορφές του φυσικού καταναγκασμού που αντιμετωπίζουν τα θύματα του trafficking από τα εγκληματικά κυκλώματα, όπως οι απειλές ακόμα και προς την ίδια την οικογένεια ή οι εκβιασμοί για χρέη, δεν γίνονται σε κοινωνικό κενό. Η εμπορία ανθρώπων εκδηλώνεται στο έδαφος του οικονομικού-κοινωνικού καταναγκασμού, που στηρίζεται στο σύστημα της εκμετάλλευσης ανθρώπου από άνθρωπο.

Για την αντιμετώπισή του χρειάζεται να ξεριζωθεί το αγκάθι αυτό της εκμετάλλευσης, της καταπίεσης, που ματώνει τις πραγματικές, τις σύγχρονες δυνατότητες να ζήσουμε όλοι και όλες όπως αξίζει στον 21ο αιώνα.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Και εμείς σας ευχαριστούμε, κύριε Πρόεδρε, κύριε Κουτσούμπα, για την ομιλία, για τη σκέψη σας και τις προτάσεις σας.

Τώρα θα καλέσω στο Βήμα τον κ. Ηρακλή Μοσκώφ, Εθνικό Εισηγητή για την Καταπολέμηση της Εμπορίας Ανθρώπων. Ο Εθνικός Εισηγητής, αγαπητές και αγαπητοί συνάδελφοι, γνωρίζουμε ότι υπάγεται απευθείας στον Υπουργό των Εξωτερικών. Καθώς πρόκειται για ένα διασυνοριακό έγκλημα, κρίθηκε ότι εκεί είναι η θέση του. Επίσης, πρέπει να πω ότι καθώς η Επιτροπή μας συνεδριάζει ανελλιπώς μία φορά τον μήνα, ο κ. Μοσκώφ παρίσταται σε όλες τις συνεδριάσεις μας. Έτσι υπάρχει και αλληλοενημέρωση.

Κύριε Μοσκώφ, έχετε τον λόγο για πέντε λεπτά και εσείς.

**ΗΡΑΚΛΗΣ ΜΟΣΚΩΦ (Εθνικός Εισηγητής για την καταπολέμηση της εμπορίας ανθρώπων):** Ευχαριστώ, κυρία Πρόεδρε.

Εξοχότατη κυρία Πρόεδρε της Δημοκρατίας, εξοχότατε κύριε Πρόεδρε της Βουλής των Ελλήνων, αξιότιμοι κύριοι Υπουργοί, κύριε Γενικέ Γραμματέα του Κομμουνιστικού Κόμματος Ελλάδος, κύριοι Πρόεδροι και μέλη των τριών Επιτροπών και της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, που οφείλω να πω ότι μας στηρίζει αμέριστα και έμπρακτα στο έργο μας, κύριε Περιφερειάρχη, κύριοι Πρέσβεις, κύριοι Γενικοί Γραμματείς, εκ μέρους της Εθνικής Συντονιστικής Αρχής και των συναδέλφων της πρώτης γραμμής από δεκάδες φορείς του κράτους και της κοινωνίας των πολιτών, θα θέλαμε να σας ευχαριστήσουμε από καρδιάς για την ιδιαίτερη τιμή που μας κάνετε σήμερα να συνδέσετε την υψηλή παρουσία σας με την Παγκόσμια Ημέρα κατά της Εμπορίας Ανθρώπων.

Η παρουσία σας εδώ απόψε, στην κοινή συνεδρίαση των τριών Επιτροπών του Κοινοβουλίου, εκπέμπει ένα πανίσχυρο μήνυμα εθνικής ενότητας και ομοψυχίας έναντι ενός εγκληματικού φαινομένου, που υπονομεύει το κράτος δικαίου και πρόνοιας και πλήττει θεμελιώδεις αρχές του Συντάγματος και της Δημοκρατίας μας.

Η παρουσία της Προέδρου της Δημοκρατίας και του Πρωθυπουργού εδώ σήμερα, με τους συναρμόδιους Υπουργούς, τον Περιφερειάρχη, τους Βουλευτές, τους Γενικούς Γραμματείς εκπέμπει ένα πανίσχυρο μήνυμα αποφασιστικότητας της πολιτικής και πολιτειακής ηγεσίας, αλλά και του συνόλου του Κοινοβουλίου, απέναντι σε μια παγκόσμια πανδημία εκμετάλλευσης και περιφρόνησης της αδυναμίας του πλησίον μας, απέναντι σε μια μάστιγα που διεκδικεί από όλους μας να την αποδεχτούμε ως μια νέα κανονικότητα, ως κάτι το φυσιολογικό και αναπόφευκτο.

Η παρουσία σας, κυρία Πρόεδρε της Δημοκρατίας και κύριε Πρωθυπουργέ, αποτίει φόρο τιμής στα αναρίθμητα θύματα αυτού του εγκλήματος. Εμπνέει, επίσης, τους δεκάδες εκπροσώπους των διωκτικών και προνοιακών Αρχών, να υπερβούμε εαυτούς, να ξεπεράσουμε συμβατικές αντιλήψεις και πρακτικές και να συνεχίσουμε τις προσπάθειές μας με ακόμα μεγαλύτερη αποφασιστικότητα και αίσθημα ευθύνης.

Πρωτίστως, η παρουσία σας ελπίζουμε να αφυπνίσει και το ευρύτερο κοινωνικό σύνολο και να ενισχύσει την προσπάθειά μας να περιορίσουμε τη λεγόμενη κουλτούρα της ατιμωρησίας, δηλαδή την ανοχή, την ένοχη σιωπή και τη ζήτηση, δυστυχώς, για υπηρεσίες ή προϊόντα που προέρχονται από τα θύματα της εμπορίας και εκμετάλλευσης ανθρώπων από άνθρωπο.

Γνωρίζοντας, κυρία Πρόεδρε, την έμπρακτη και αταλάντευτη ευαισθησία σας στην υπεράσπιση των θεμελιωδών δικαιωμάτων, ευελπιστούμε στη στήριξή σας, όπως και της πολιτικής ηγεσίας και του Κοινοβουλίου, στην εφαρμογή ενός εθνικού σχεδίου δράσης που θα αναδείξει τον πρωταγωνιστικό ρόλο, που θέλουμε να διαδραματίσει η χώρα μας στην νοτιοανατολική Ευρώπη, ενός σχεδίου που θα συμβάλει στην εδραίωση ενός σύγχρονου και εξωστρεφούς πολιτικού και νομικού πολιτισμού, που καταπολεμά αυτό που ονομάζει η Κομισιόν «κουλτούρα ατιμωρησίας».

Για όσους, λοιπόν, συμμετέχουμε στο ευρύτερο πεδίο της χάραξης, της άσκησης και της αξιολόγησης των πολιτικών, η σημερινή Παγκόσμια Ημέρα εκπέμπει ένα μήνυμα ευθύνης, απολογισμού και αυτοκριτικής. Συμπληρώνουμε δύο δεκαετίες από τότε που το έγκλημα της εμπορίας ανθρώπων αναγνωρίστηκε ως ένας παγκόσμιος κίνδυνος για την ανθρώπινη ασφάλεια. Από τα τέλη της δεκαετίας του ’90 οι διεθνείς διακυβερνητικοί οργανισμοί, συνεργαζόμενοι στενά με την κοινωνία των πολιτών και τις κυβερνήσεις, σφυρηλάτησαν σταδιακά μια παγκόσμια συμμαχία κατά της σύγχρονης δουλείας.

Η συμμαχία αυτή βασίστηκε σε διεθνείς συμβάσεις με δεσμευτικό περιεχόμενο για τον πολιτικό και νομικό πολιτισμό κάθε χώρας. Τα περισσότερα κράτη ευθυγραμμίσθηκαν με αυτές τις διεθνείς συμβάσεις, όπως και η χώρα μας, αναλαμβάνοντας την εφαρμογή εθνικών σχεδίων δράσης, που περιλαμβάνουν ρητές δεσμεύσεις και υποχρεώσεις. Περιλαμβάνουν δεσμεύσεις όπως η δημιουργία ενός πλαισίου για την ταυτοποίηση, διάσωση και προστασία των θυμάτων, που θα στηρίζεται στην αναγνώριση της ευάλωτης θέσης τους και των απατηλών μέσων με τα οποία στρατολογούνται και εξαναγκάζονται στην υποδούλωση, δεσμεύσεις όπως το δικαίωμα των επιζησάντων να λάβουν την απαιτούμενη στήριξη για μια δεύτερη ευκαιρία κοινωνικής επανένταξης, δεσμεύσεις για την αναστροφή της ατιμωρησίας των ενόχων, ώστε η εμπορία και η εκμετάλλευση ανθρώπων να πάψει να αποτελεί ένα έγκλημα με υψηλό κέρδος και χαμηλό ρίσκο, δεσμεύσεις σε ότι αφορά την πρόληψη, ώστε να χτυπήσουμε το αφήγημα που ανατρέφει νέες γενιές θυμάτων πελατών και θυτών και διαιωνίζουν τη ζήτηση και προσφορά ανθρώπων σαν καταναλωτικά προϊόντα.

Δυστυχώς, ενώ προχωρήσαμε στη νομική κατοχύρωση αυτών των βημάτων η πραγματικότητα είναι ότι δεν κερδίσαμε τον πόλεμο και μεγάλες ομάδες ευάλωτων συμπολιτών μας εξακολουθούν να παραδίδονται στο έλεος της προστασίας και της ένταξης που τους προσφέρει το οργανωμένο έγκλημα.

Σ’ αυτό, λοιπόν, το σταυροδρόμι των είκοσι χρόνων δράσης ήρθε η ώρα του απολογισμού. Αυτό που καταφέραμε είναι πολλά σε νομοθετικό και πολιτικό επίπεδο, αλλά μένουν παρά πολύ περισσότερα για να εφαρμόσουμε τους νόμους.

Αυτό το οποίο εμείς προσπαθούμε συμπερασματικά -και θα θέλαμε τη στήριξη σας- είναι να προωθήσουμε μια καινοτόμο αντίληψη σε επίπεδο πολιτικών και πνευματικών ταγών δημόσιας διοίκησης και κοινωνίας. Κινούμαστε στον άξονα του εθνικού μηχανισμού αναφοράς για την ταυτοποίηση πιθανών θυμάτων και επιδιώκουμε τη διεύρυνση των επαγγελματιών που μπορούν να συμβάλλουν στην ταυτοποίηση και αρωγή περισσότερων θυμάτων που δεν φτάνουν στον εισαγγελέα ή τον αστυνομικό.

Θέλουμε να συνεργαστούμε με τα νοσοκομεία, με τον τουρισμό, με τα αεροδρόμια, με τα μέσα μαζικής μεταφοράς, με τους χώρους της εκπαίδευσης και κυρίως με τον ιδιωτικό τομέα. Αν τους έχουμε στο πλευρό μας θα καταφέρουμε ένα αποφασιστικό πλήγμα εφαρμόζοντας διαδικασίες δέουσας επιμέλειας για την πρόληψη του trafficking στις εφοδιαστικές αλυσίδες.

Επίσης, ένας άλλος καταλύτης είναι η εκπαίδευση στα σχολεία. Θεωρούμε ότι πρέπει να χτυπήσουμε τα στερεότυπα εκεί που γεννιούνται και δεν μπορούμε να δεχτούμε ότι υπάρχουν στερεότυπα, όπως ότι η ανθρώπινη φύση και η αξιοπρέπεια μπορεί να θεωρείται παρεχόμενη υπηρεσία. Και είμαστε πολύ χαρούμενοι που τα ανθρώπινα δικαιώματα και η συμπεριληπτικήσεξουαλική εκπαίδευση εντάσσεται πλέον στα σχολεία και από την πλευρά μας ήδη φέρνουμε τους εταίρους μας από το Συμβούλιο της Ευρώπης και τον ΟΗΕ να στηρίξουν αυτή τη γενναία απόφαση, την οποία και συγχαίρουμε τις ηγεσίες που την έλαβαν.

Κλείνοντας, θα ήθελα να τονίσω ότι με τον Διεθνή Οργανισμό Ελλάδος και με την υπαγόμενη στο ΥΠΕΞ Συντονιστική μας Αρχή ενώνουμε τις δυνάμεις μας με στόχο μια παρέμβαση για την ευαισθητοποίηση και την παροχή πληροφόρησης σχετικά με τους κινδύνους της εμπορίας ανθρώπων σε μια μεγάλη ομάδα στόχων, συμπεριλαμβανομένων των προσφύγων, των μεταναστών, των αιτούντων άσυλο και όσων διαμένουν στα κέντρα υποδοχής στους δήμους της χώρας, στις τοπικές αρχές, στους δημόσιους οργανισμούς και στον ιδιωτικό τομέα.

Είναι πραγματικά μια γενναία στήριξη, μια γενναία συνεργασία που φιλοδοξούμε να έχουμε με αυτόν τον Διεθνή Οργανισμό που εντάσσεται στα Ηνωμένα Έθνη.

Σας ευχαριστώ πολύ για την προσοχή σας.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ τον κ. Ηρακλή Μοσκώφ, τον εθνικό εισηγητή.

Τώρα σειρά έχει να λάβει τον λόγο η κυρία Ειρήνη Αγαπηδάκη, Ειδική Γραμματέας Προστασίας Ασυνόδευτων Ανηλίκων του Υπουργείου Μετανάστευσης και Ασύλου, καθώς και Εθνική Συντονίστρια για τα Ασυνόδευτα Προσφυγόπουλα.

Κυρία Αγαπηδάκη, εντός δευτερολέπτων μπορείτε να προσέλθετε στο Βήμα.

**ΕΙΡΗΝΗ ΑΓΑΠΗΔΑΚΗ (Ειδική Γραμματέας Προστασίας Ασυνόδευτων Ανηλίκων του Υπουργείου Μετανάστευσης και Ασύλου, καθώς και Εθνική Συντονίστρια για τα Ασυνόδευτα Προσφυγόπουλα):** Εξοχότατη κυρία Πρόεδρε της Ελληνικής Δημοκρατίας, αξιότιμη κυρία Πρόεδρε της Βουλής, κυρίες και κύριοι, θα ξεκινήσω αναφέροντας ένα περιστατικό με αλλαγμένα φυσικά τα ταυτοποιητικά στοιχεία, για να φανεί λιγάκι η τυπολογία και οι δυσκολίες που έχουμε στην πράξη με τον εντοπισμό και την αποτελεσματική διαχείριση περιστατικών, που αφορούν την εμπορία και την εκμετάλλευση ανθρώπων.

Ένα ασυνόδευτο κορίτσι από κάποια αφρικανική χώρα, ας πούμε από το Κονγκό, φτάνει στη δική μας. Η μητέρα της την έφερε στην Ελλάδα και την άφησε σε ένα διαμέρισμα με ενήλικες ομοεθνείς να την φροντίσουν. Τα πρόσωπα στο διαμέρισμα εναλλάσσονται εκτός από τον αρχηγό, που παραμένει σταθερός. Αυτός την αναγκάζει αρχικά να κάνει τις δουλειές του σπιτιού, ενώ ως αντίτιμο της δίνει δικό της δωμάτιο. Οι περισσότεροι άντρες που διαμένουν στο σπίτι κοιμούνται όλοι μαζί, στοιβάζονται. Της επιβάλλει να μην βγαίνει από το σπίτι δήθεν για να την προστατεύσει, ενώ αργότερα της επιτίθεται σεξουαλικά και την κακοποιεί συστηματικά.

Λίγες εβδομάδες μετά το κορίτσι καταφέρνει με πολύ φόβο να ξεφύγει από αυτό το σπίτι. Δυσκολεύτηκε πολύ να ζητήσει βοήθεια, γιατί δεν είχε ξανακυκλοφορήσει στη χώρα μας. Ωστόσο κατάφερε να εντοπιστεί από κάποιους ομοεθνείς, οι οποίες την οδήγησαν σε ένα σπίτι που αφορούσε τόπο συγκέντρωσης για θρησκευτικές εκδηλώσεις και της βρήκαν στέγη σε κάποια διαμερίσματα που νοικιάζουν για άπορους ομοεθνείς τους και έμειναν πάλι όλοι μαζί.

Ξανά η αντρική παρουσία προκαλεί φόβο, λόγω και των προηγούμενων βιωμάτων και όχι άδικα και με πολύ κόπο δραπετεύει και από αυτό το κτίριο, καταφέρνει να προσεγγίσει μια Μη Κυβερνητική Οργάνωση και έπειτα από σχετικές διαδικασίες να βρει θέση σε Ξενώνα για Ασυνόδευτα Ανήλικα κορίτσια. Την ιστορία της δεν την είπε ποτέ σε κανένα μέλος του προσωπικού τού Ξενώνα. Δεν είναι παράξενο αυτό. Τα περισσότερα ασυνόδευτα ανήλικα δύσκολα εμπιστεύονται τις ελληνικές αρχές ή και το προσωπικό των ΜΚΟ για να πουν την ιστορία τους.

Έκτοτε υπέφερε από έντονο σωματικό πόνο και άλλα ψυχοσωματικά συμπτώματα και επισκεπτόταν συχνά τις υπηρεσίες υγείας στη χώρα μας, προκειμένου να λάβει βοήθεια. Μία από αυτές τις φορές κάποιο βράδυ επισκέφθηκε τα Τμήματα Επειγόντων Περιστατικών ενός γενικού νοσοκομείου και καθώς περίμενε τα αποτελέσματα των εξετάσεων αποφάσισε να φύγει από το νοσοκομείο, γιατί συνέβη κάτι που την αναστάτωσε.

Ήταν αργά το βράδυ, περιμένοντας το λεωφορείο στη στάση πέρασε κάποιος με ένα αυτοκίνητο και της είπε ότι τέτοια ώρα δεν περνάει από εκεί η συγκοινωνία και αν θέλει μπορεί να τη μεταφέρει παρακάτω σε ένα πιο κεντρικό σημείο, για να βρει από εκεί συγκοινωνία.

Δυστυχώς, αυτή η υποτιθέμενη βοήθεια κατέληξε σε ένα ακόμα περιστατικό σεξουαλικής κακοποίησης. Η κοπέλα βιάστηκε, έμεινε έγκυος και αργότερα πάλι με τη βοήθεια ομοεθνών έλαβε κάποια αυτοσχέδια φαρμακευτική αγωγή, η οποία οδήγησε σε αποβολή, επιπλοκές και πάλι στο νοσοκομείο. Εκεί ήταν δύσκολο να βρεθεί διερμηνέας. Μετά από πολύ κόπο ειδοποιήθηκε δικηγόρος και Επίτροπος, στους οποίους κατάφερε να μιλήσει στο κορίτσι, να τους εμπιστευθεί και να προσφύγει στις αρχές επίσημα.

Η σημασία του Επιτρόπου είναι κομβική για την προστασία των ασυνόδευτων ανηλίκων και η χώρα μας είναι επιτακτική ανάγκη να ανταποκριθεί άμεσα σ’ αυτόν τον τομέα, όπως και να ενισχύσει παράλληλα μια σειρά από οριζόντιες και κάθετες δράσεις στοχευμένες και γενικευμένες, προκειμένου να διασφαλίσει την προστασία των ασυνόδευτων ανηλίκων.

Τα παιδιά που βρίσκονται σε κίνηση αντιμετωπίζουν προκλήσεις τόσο πριν όσο και κατά τη διάρκεια και μετά το ταξίδι τους στη χώρα υποδοχής. Τα ασυνόδευτα ανήλικα ειδικότερα αποτελούν μια ιδιαίτερα ευάλωτη ομάδα, καθώς βρίσκονται χωρίς γονείς, χωρίς κηδεμόνες, μόνα σε μια ξένη χώρα την οποία δεν γνωρίζουν.

Η εμπορία ανθρώπων αποτελεί κατάφωρη παραβίαση των ανθρωπίνων δικαιωμάτων από την οποία επηρεάζεται κάθε χώρα του κόσμου είτε πρόκειται για χώρα προέλευσης, διέλευσης είτε προορισμού για τα θύματα. Η χώρα μας δεν συνιστά εξαίρεση. Συχνά οι δράστες εκμεταλλεύονται την προσφυγική κρίση, καθώς χρησιμοποιούν τα δίκτυα των προσφυγικών ροών, αλλά και την απόγνωση και την ευαλωτότητα των παιδιών ειδικότερα, χωρίς βέβαια να έχουν κανένα ρίσκο οι ίδιοι ή το κέρδος τους.

Σύμφωνα με τα στοιχεία του Εθνικού Μηχανισμού Αναφοράς για τα θύματα για το 2019 γνωρίζουμε ότι από τα εκατόν πενήντα τέσσερα άτομα, που είναι καταγεγραμμένα στον ΕΜΑ, τα εκατόν είκοσι αφορούν περιπτώσεις θυμάτων γυναικών και κοριτσιών, ενώ από τα σαράντα εννέα παιδιά τα έντεκα είναι περιπτώσεις ασυνόδευτων ανηλίκων, μιλάμε δηλαδή για ένα ποσοστό περίπου 25%. Ελάχιστα από αυτά τα παιδιά μπόρεσαν τελικά να εμπιστευτούν και να μιλήσουν στις ελληνικές αρχές. Αυτό γίνεται συνήθως μέσα από μια διαδικασία διαμεσολάβησης, η οποία πρέπει να ενισχυθεί περαιτέρω.

Η βελτίωση των μηχανισμών εντοπισμού και παραπομπής των ασυνόδευτων ανήλικων θυμάτων ή πιθανών θυμάτων εμπορίας, αλλά και η διαμόρφωση ενός συστήματος υποδοχής και φιλοξενίας που να ανταποκρίνεται στις ανάγκες τους και να τα προστατεύει αποτελεσματικά είναι πρωταρχικής σημασίας για εμάς.

Με γνώμονα, λοιπόν, αυτή την ενίσχυση του συστήματος έχουμε αναπτύξει μια σειρά από δράσεις σε συνεργασία με τον Εθνικό Εισηγητή για τα ζητήματα εμπορίας και εκμετάλλευσης ανθρώπων που αφορά τόσο την καλύτερη εκπαίδευση των εμπλεκόμενων φορέων και των επαγγελματιών στα ζητήματα αυτά όσο και την ενίσχυση της αποτελεσματικότητας του συστήματος και ξεκινούμε εντός του έτους με τις δομές που φιλοξενούν ασυνόδευτα κορίτσια, γιατί παρότι είναι η μειοψηφία του πληθυσμού αυτό που βρίσκεται στη χώρα μας, εντούτοις αποτελούν ομάδα εξαιρετικά υψηλού ρίσκου.

Ευχαριστώ πολύ.

(Χειροκροτήματα)

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Διονύσιος Ακτύπης, Δημήτριος Βαρτζόπουλος, Βασίλειος Γιόγιακας, Άννα Ευθυμίου, Μαρία – Αλεξάνδρα Κεφάλα, Νεοκλής Κρητικός, Θεόφιλος Λεονταρίδης, Μιχαήλ Παπαδόπουλος, Αθανάσιος Λιούπης, Περικλής Μαντάς, Κωνσταντίνος Μαραβέγιας, Δημήτριος Μαρκόπουλος, Στεργιανή (Στέλλα) Μπίζιου, Βασίλειος Οικονόμου, Αθανάσιος (Θάνος) Πλεύρης, Ζωή Ράπτη, Ασημίνα Σκόνδρα, Διονύσιος Σταμενίτης, Χριστόδουλος Στεφανάδης, Ζήσης Τζηγκαλάγιας, Λάζαρος Τσαβδαρίδης, Φωτήλας Ιάσων, Μιλτιάδης Χρυσομάλλης, Ελευθέριος Αβραμάκης, Ειρήνη-Ελένη Αγαθοπούλου, Ευτυχία Αχτσιόγλου, Σωκράτης Βαρδάκης, Εμμανουήλ Θραψανιώτης, Ευφροσύνη (Φρόσω) Καρασαρλίδου, Αλέξανδρος Μεϊκόπουλος, Ανδρέας Μιχαηλίδης, Ιωάννης Μπαλάφας, Ανδρέας Ξανθός, Θεανώ Φωτίου, Γεώργιος Μουλκιώτης, Χρήστος Γκόγκας, Ανδρέας Πουλάς, Γεώργιος Φραγγίδης, Εμμανουήλ Συντυχάκης, Γεώργιος Λαμπρούλης, Νικόλαος Καραθανασόπουλος, Μαρία Αθανασίου, Σοφία-Χάιδω Ασημακοπούλου, Μαρία Αμπατζίδη και Κλέων Γρηγοριάδης.

Από τη Διαρκή Επιτροπή Δημόσιας Διοίκησης, Δημόσια Τάξης και Δικαιοσύνης, παρόντες ήταν οι Βουλευτές κ.κ.: Διονυσία-Θεοδώρα Αυγερινοπούλου, Κωνσταντίνος Γκιουλέκας, Αθανάσιος Δαβάκης, Μάξιμος Σενετάκης, Παναγής Καππάτος, Κωνσταντίνος Καραγκούνης, Σταύρος Κελέτσης, Γεώργιος Κοτρωνιάς, Δημήτριος Κούβελας, Ιωάννης Πασχαλίδης, Ευστάθιος Κωνσταντινίδης, Γεώργιος Κώτσηρας, Ιωάννης Λαμπρόπουλος, Άννα Μάνη-Παπαδημητρίου, Ιωάννης Μελάς, Ιωάννης Παππάς, Παναγιώτα Δούνια, Άγγελος Τσιγκρής, Βασίλειος-Νικόλαος Υψηλάντης, Μάξιμος Χαρακόπουλος, Σάββας Χιονίδης, Θεοδώρα (Δώρα) Αυγέρη, Αλέξανδρος-Χρήστος Αυλωνίτης, Διονύσιος Χαράλαμπος Καλαματιανός, Γεώργιος Παπαηλιού, Παναγιού (Γιώτα) Πούλου, Ιωάννης Ραγκούσης, Χρήστος Σπίρτζης, Χαρά Καφαντάρη, Γεώργιος Ψυχογιός, Κωνσταντίνα (Νάντια) Γιαννακοπούλου, Δημήτριος Κωνσταντόπουλος, Χαράλαμπος Καστανίδης, Μιχαήλ Κατρίνης, Ιωάννης Δελής, Αντώνιος Μυλωνάκης, Κωνσταντίνος Χήτας και Αγγελική Αδαμοπούλου.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, παρόντες ήταν οι Βουλευτές κ.κ.: Σοφία Βούλτεψη, Ιωάννης Αντωνιάδης, Αθανάσιος Καββαδάς, Κωνσταντίνος Κυρανάκης, Χριστόφορος Μπουτσικάκης, Ραλλία Χρηστίδου και Αναστασία-Αικατερίνη Αλεξοπούλου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε την κυρία Ειρήνη Αγαπηδάκη, την Ειδική Γραμματέα, η οποία μας μίλησε με κάποια σκληρά παραδείγματα, τα οποία δείχνουν πόσο κρυφός, πόσο αδιαφανής, πόσο προβληματικός, πόσο εγκληματικός είναι αυτός ο κόσμος.

Και τώρα, παρακαλώ πολύ τον κ. Γεώργιο Πατούλη, τον Περιφερειάρχη Αττικής, να λάβει και εκείνος τον λόγο για πέντε λεπτά. Και βέβαια, προσδοκούμε στη συνεργασία και τη συμπαράστασή του. Έχει ήδη κατευθυνθεί προς αυτήν την οδό και κατά τη διάρκεια της πανδημίας κυρίως.

Ορίστε, κύριε Περιφερειάρχα, έχετε τον λόγο.

**ΓΕΩΡΓΙΟΣ ΠΑΤΟΥΛΗΣ (Περιφερειάρχης Αττικής):** Καλησπέρα, κυρίες και κύριοι.

Εξοχοτάτη κυρία Πρόεδρε της Δημοκρατίας, αξιότιμε κύριε Πρόεδρε της Βουλής, κύριοι Υπουργοί, κύριοι Βουλευτές, η καταπολέμηση της εμπορίας και της εκμετάλλευσης ανθρώπων είναι μία φάση την οποία θεωρώ, κυρία Πρόεδρε της Υποεπιτροπής για την Καταπολέμηση της Εμπορίας και της Εκμετάλλευσης Ανθρώπων, πολύ σημαντική επ’ αφορμή και αυτής της συνάντησης και ευχαριστώ για το κάλεσμα. Είναι μεγάλη τιμή να βρίσκομαι εδώ σήμερα μαζί σας, εκπροσωπώντας τη μεγαλύτερη περιφέρεια της χώρας, την Περιφέρεια Αττικής.

Είναι πολύ ενδιαφέρουσα, αλλά και αξιόλογη η προσπάθεια που γίνεται από την Υποεπιτροπή της Βουλής για την Καταπολέμηση της Εμπορίας και Εκμετάλλευσης Ανθρώπων της χώρας μας, μίας χώρας που τα τελευταία χρόνια έχει υποστεί εκτεταμένη επιβάρυνση σε επίπεδο κοινωνικών και οικονομικών ανισοτήτων, λόγω της μακρόχρονης κρίσης, μίας χώρας κόμβου υποδοχής και ροών μεταναστών και προσφύγων για την ασφάλεια των οποίων, από τη στιγμή που περνούν τα σύνορά μας, φέρουμε την ευθύνη ενώπιον της διεθνούς κοινότητας και ενώπιον κάθε θύματος προσωπικά για τον κίνδυνο του εκφοβισμού, του εξαναγκασμού, της εμπορίας και της εκμετάλλευσης που μπορεί να υποστούν εντός της ελληνικής επικράτειας.

Η παρουσία μου εδώ σήμερα, εξοχοτάτη κυρία Πρόεδρε της Δημοκρατίας, αξιότιμε κύριε Πρόεδρε και κύριοι Υπουργοί, έχει ως στόχο να σας διαβεβαιώσω ότι η Περιφέρεια Αττικής είναι παρούσα με τις υπηρεσίες και τους μηχανισμούς που διαθέτει, κυρίως όμως με το κοινωνικό της πρόσωπο, έχοντας θέσει στο επίκεντρο τον πολίτη και τη μάχη ενάντια στον κοινωνικό αποκλεισμό από την πρώτη μέρα της διακυβέρνησής μας.

Θα σταθούμε δίπλα στην πολιτεία με σθεναρότητα για την αντιμετώπιση και πάταξη του φαινομένου, όπως και για το στάδιο της επανένταξης των θυμάτων εμπορίας και εκμετάλλευσης.

Στόχος μας είναι να συστρατευθούμε κατ’ αρχήν με τους αρμόδιους φορείς για το στάδιο του εντοπισμού της προστασίας και περίθαλψης των θυμάτων εμπορίας ανθρώπων, καθώς και για την ευρύτερη διαμόρφωση των πολιτικών πρόληψης και καταπολέμησης της ανθρώπινης εξαθλίωσης, δίπλα σε κάθε ενήλικο ή ανήλικο θύμα των κυκλωμάτων εμπορίας ανθρώπων, ανεξαρτήτως εθνικότητας και χώρας προέλευσης.

Παρακολούθησα με μεγάλο ενδιαφέρον τα στοιχεία που δημοσίευσε ο Εθνικός Μηχανισμός Αναφοράς του Εθνικού Κέντρου Κοινωνικής Αλληλεγγύης για τα επισήμως εντοπισμένα και καταγεγραμμένα θύματα εμπορίας ανθρώπων κατά το τελευταίο έτος.

Δράττομαι της ευκαιρίας να ανακοινώσω ότι οι αρμόδιες υπηρεσίες της Περιφέρειας Αττικής, όπως, για παράδειγμα, οι επόπτες δημόσιας υγείας, θα θέλαμε να συνεργαστούν για να λάβουν την ειδική εκπαίδευση του Εθνικού Μηχανισμού Αναφοράς, για να συμβάλουν κατά το μέγιστο στην εθνική προσπάθεια της ανίχνευσης του μεγαλύτερου δυνατού αριθμού των θυμάτων εμπορίας ανθρώπων, με στόχο το 2021 να γίνει η χρονιά-ορόσημο, ώστε κανένας άνθρωπος στην Αττική να μη συνεχίσει να βιώνει το τραύμα και τις συνθήκες της σύγχρονης ανθρώπινης σκλαβιάς.

Τη χρονιά που πέρασε, όπως δυστυχώς καταγράφεται από τον Εθνικό Μηχανισμό Αναφοράς, με πρώτη μορφή εκμετάλλευσης τη σεξουαλική εκμετάλλευση και εμπορία και βάσει των επίσημων καταγραφών, τα παιδιά εκπροσωπούν το ένα τρίτο των θυμάτων. Το ένα τέταρτο από αυτά είναι ασυνόδευτα, ενώ το μεγαλύτερο μέρος των θυμάτων με την ελληνική εθνικότητα είναι παιδιά, χωρίς να λείπουν από τις γυναίκες - θύματα και πολλές γυναίκες έγκυες που πέφτουν στα δίχτυα του κυκλώματος, είτε στις χώρες τους είτε στην Ελλάδα.

Κυρίες και κύριοι, από τους πρώτους μήνες της διακυβέρνησής μας στην Περιφέρεια Αττικής, πιστοί στις υποσχέσεις μας να σταθούμε δίπλα στις ευάλωτες κοινωνικές ομάδες, ενισχύσαμε τη δομή κοινωνικού δικτύου και την κοινωνική πολιτική της περιφέρειας και το Περιφερειακό Παρατηρητήριο Κοινωνικής Ένταξης που υλοποιούν στοχευμένες δράσεις για τη μείωση του κοινωνικού αποκλεισμού με την αξιοποίηση των αναγκαίων πόρων. Άλλωστε, το δίκτυο κοινωνικής προσφοράς, που έχουμε χτίσει μέχρι τώρα, αφορά διακόσιες σαράντα δύο δομές με δεκατρείς δομές αστέγων, οκτώ Κέντρα Ημερήσιας Φροντίδας Ηλικιωμένων, εκατόν τριάντα δομές παροχής βασικών αγαθών, είκοσι τέσσερα Κέντρα Διημέρευσης Ημερήσιας Φροντίδας, δέκα Ξενώνες και Συμβουλευτικά Κέντρα για την Υποστήριξη Γυναικών Θυμάτων Βίας και πενήντα επτά Κέντρα Κοινότητας με παράρτημα Ρομά.

Σ’ αυτό το δίκτυο κοινωνικών υποδομών, λοιπόν, που στηρίζει η Περιφέρεια Αττικής μέσω του ΕΣΠΑ για την προστασία των ευάλωτων και ευπαθών ομάδων και τη στήριξη των ανθρώπινων δικαιωμάτων, έχουμε αποφασίσει να χρηματοδοτήσουμε, σε συνεργασία με τα συναρμόδια Υπουργεία, και την Ειδική Δομή Θυμάτων trafficking, που θα ειδικεύεται στην επανένταξή τους.

Είναι ευτύχημα που βρισκόμαστε κατά τη φετινή παγκόσμια ημέρα εδώ μεταξύ όλων των συναρμόδιων Υπουργών για την πάταξη του φαινομένου και τη διάσωση των θυμάτων της εμπορίας ανθρώπων, για να δηλώσω και ενώπιον της Προέδρου της Δημοκρατίας και του Πρωθυπουργού, αλλά και του Προέδρου της Βουλής την πρόθεση και την αποφασιστικότητά μας να συμβάλουμε στην προσπάθεια της Κυβέρνησης, αλλά και του Κοινοβουλίου, όπως και του Εθνικού Συντονιστή, ώστε να υλοποιήσουμε από κοινού το αληθινό ανθρώπινο πρόσωπο που αξίζει στην κοινωνία των Ελλήνων πολιτών και των πολιτών της Αττικής, όπως και του κάθε πολίτη του κόσμου που φτάνει στην πατρίδα μας, είτε εξαναγκαζόμενος είτε εκφοβούμενος είτε κακοποιημένος είτε ακόμα και εκποιούμενος από τα αδίστακτα κυκλώματα της σύγχρονης σκλαβιάς.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κύριε Περιφερειάρχα.

Και τώρα θα μπούμε στις εισηγήσεις των Κομμάτων, καθώς πρόκειται για τη συνεδρίαση των Κοινοβουλευτικών Επιτροπών.

Αγαπητοί συνάδελφοι, θα ήθελα να σας ενημερώσω ότι θα είμαστε αυστηροί στην τήρηση του χρόνου, διότι η κυρία Πρόεδρος της Ελληνικής Δημοκρατίας πρέπει να αποχωρήσει στις 16.30΄.

Επίσης, θέλαμε, είχαμε στο πρόγραμμα -και ενδεχομένως θα προσπαθήσουμε να το κάνουμε- να έχουμε και μια δίλεπτη τοποθέτηση και από τους παριστάμενους Υπουργούς, αν και έτσι κι αλλιώς είναι στενοί συνεργάτες μας. Αναφέρομαι στον κ. Χρυσοχοΐδη, στον κ. Τσιάρα, στον κ. Μηταράκη και την κυρία Μιχαηλίδου.

Τον λόγο έχει η κ. Άννα Μάνη-Παπαδημητρίου από τη Νέα Δημοκρατία.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Εισηγήτρια της Πλειοψηφίας):** Ευχαριστώ, κυρία Πρόεδρε.

Εξοχοτάτη κυρία Πρόεδρε της Ελληνικής Δημοκρατίας, αξιότιμε κύριε Πρόεδρε της Βουλής των Ελλήνων, κυρία και κύριοι Υπουργοί, επίσημοι προσκεκλημένοι, κυρίες και κύριοι συνάδελφοι, από το 2013 η 30ή Ιουλίου έχει καθιερωθεί από τον Οργανισμό Ηνωμένων Εθνών ως Παγκόσμια Ημέρα κατά της Εμπορίας Ανθρώπων, γνωστή με τον αγγλικό όρο «trafficking». Στόχος είναι η ανάδειξη, η ευαισθητοποίηση και η αποτελεσματικότερη καταπολέμηση ενός από τα ειδεχθέστερα εγκλήματα του σύγχρονου κόσμου κατά της ανθρώπινης αξιοπρέπειας.

Στο σημείο αυτό, οφείλω να επισημάνω τη σημαντική συνεισφορά των αρμόδιων Κοινοβουλευτικών Επιτροπών στην ανάδειξη, αλλά και στην κατάθεση προτάσεων για την αντιμετώπιση του σχετικού φαινομένου.

Ο επίσημος ορισμός του «trafficking» καθιερώνεται διεθνώς με το άρθρο 3 του Πρωτοκόλλου των Ηνωμένων Εθνών, σύμφωνα με το οποίο «παράνομη διακίνηση προσώπων» αποτελεί η στρατολόγηση, μεταφορά, μετακίνηση, εγκατάσταση μέσω απειλής ή χρήσης βίας ή άλλων μορφών εξαναγκασμού για τον σκοπό της εκμετάλλευσης, η οποία μπορεί να περιλαμβάνει την πορνεία, τη σεξουαλική εκμετάλλευση, την εξαναγκαστική εργασία, τη διαμόρφωση συνθηκών σκλαβιάς ή τη λήψη σωματικών οργάνων.

Αναφέροντας και μόνο τις πτυχές του αποκρουστικού αυτού φαινομένου, αντιλαμβανόμαστε όλοι ότι βρισκόμαστε μπροστά σε μία από τις χειρότερες μορφές εμπορίου ανθρώπινης σάρκας που αναπτύσσεται, δυστυχώς, ταχύτατα και θα μπορούσε να χαρακτηριστεί ως η ανθρώπινη περιπέτεια της νέας χιλιετίας. Πρόκειται για το τρίτο μεγαλύτερο οργανωμένο έγκλημα στον κόσμο μετά το εμπόριο ναρκωτικών και το λαθρεμπόριο όπλων με κέρδη 24 δισεκατομμύρια ευρώ τον χρόνο και είκοσι ένα εκατομμύρια θύματα.

Ως γυναίκα θέλω να επισημάνω ότι, δυστυχώς, για άλλη μια φορά οι γυναίκες αντιστοιχούν στο θλιβερό ποσοστό του 72% του παγκόσμιου αριθμού των θυμάτων, καθώς η πιο διαδεδομένη μορφή είναι η διακίνηση με σκοπό τη σεξουαλική εκμετάλλευση των θυμάτων, η οποία κατά κανόνα αφορά γυναίκες, αλλά δυστυχώς και παιδιά.

Και τα στατιστικά στοιχεία δεν αντικατοπτρίζουν με ακρίβεια την εικόνα των πραγματικών διαστάσεων του φαινομένου, δεδομένου ότι τα περισσότερα από τα περιστατικά δεν καταγγέλλονται. Η σχεδόν αόρατη φύση του καθιστά την αντιμετώπισή του ιδιαίτερα δυσχερή.

Αναρωτιόμαστε, λοιπόν, αν αρκεί η επικαιροποίηση του νομοθετικού πλαισίου για ένα τέτοιο φαινόμενο, του οποίου η εξάπλωση τροφοδοτείται από τη σιωπή, την ανέχεια, τον πόλεμο και το παράνομο κέρδος; Αρκεί το γράμμα του νόμου για την καταπολέμηση της κατάφωρης καταπάτησης των θεμελιωδών ανθρωπίνων δικαιωμάτων; Προφανώς, όχι. Σαν κοινωνία θα πρέπει, πέραν των απαραίτητων μέτρων προς στήριξη των θυμάτων, αλλά και κολασμό των δραστών, να λειτουργήσουμε και παιδαγωγικά. Τα ανθρώπινα δικαιώματα πρέπει να γίνουν αντικείμενο ουσιαστικής συζήτησης, αλλά και διδασκαλίας στα σχολεία, στα παιδιά μας. Όσο εθελοτυφλούμε ότι το θέμα δεν μας αφορά, τα θύματα θα αντιμετωπίζονται, ως αόρατοι μάρτυρες μιας κοινωνίας, που δεν βλέπει ή ενστικτωδώς αποστρέφει το πρόσωπο και αρνείται συχνά την ύπαρξή του.

Στεκόμαστε μπροστά σε ένα γιγάντιο κοινωνικό πρόβλημα, αλλά η κοινωνία των πολιτών είμαστε εμείς. Είναι στο χέρι μας, με συστηματική προσπάθεια και συνεργασία, να συμβάλουμε στην εξάρθρωση των εμπόρων της ανθρώπινης ζωής, κυρίως όμως να συμβάλουμε στο μοναδικό και υψηλότερο ιδανικό που είναι η προάσπιση της ελευθερίας. Το εύδαιμον το ελεύθερον, το δ’ ελεύθερον το εύψυχον. Για τον Θουκυδίδη, ευτυχισμένος είναι ο ελεύθερος. Και ο ελεύθερος είναι γενναίος. Και ο κόσμος μας έχει ανάγκη από γενναίους, από άτομα αυτόβουλα και ελεύθερα, που θα μετατρέψουν τη γενναιότητά τους, το σήμερα της ανθρωπότητας, σε ένα αύριο καλύτερο, πιο φωτεινό. Και η ελπίδα για την αλλαγή αυτή θα φωλιάζει στην ψυχή του ελεύθερου ανθρώπου και δεν θα πωλείται για ένα κομμάτι ψωμί στις απάνθρωπες αγορές του κόσμου, γιατί η εμπορία ανθρώπων, εκτός από εγκληματική βιομηχανία είναι και παγκόσμια αγορά και κάθε –εντός εισαγωγικών- «επιτυχημένη» επιχείρηση επιβιώνει όσο υπάρχει και αποφέρει κέρδη.

Είναι ευθύνη και υποχρέωση όλων μας να δούμε, να ακούσουμε, να μιλήσουμε για την ειδεχθέστερη μορφή της σύγχρονης δουλείας, να τη στηλιτεύσουμε και να την καταπολεμήσουμε ως ένα επικίνδυνο ολίσθημα και λάθος της σύγχρονης κοινωνίας.

Αυτό οφείλουμε, αν θέλουμε να λεγόμαστε άνθρωποι.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κυρία Μάνη-Παπαδημητρίου, εκπρόσωπε της Νέας Δημοκρατίας.

Σειρά τώρα έχει η εκπρόσωπος του ΣΥ.ΡΙΖ.Α., συνάδελφος Βουλευτής κυρία Ειρήνη Αγαθοπούλου.

Πρέπει να επαναλάβω εδώ, κυρία Πρόεδρε, ότι η Επιτροπή μας είναι διακομματική και το Προεδρείο μας διακομματικό. Η κυρία Αγαθοπούλου είναι Α΄ Αντιπρόεδρος της Επιτροπής Ισότητας, Νεολαίας και Δικαιωμάτων του Ανθρώπου. Δεν λαμβάνουμε αποφάσεις –αυτό δεν προβλέπεται από τον Κανονισμό, αλλά το έχουμε αποφασίσει μεταξύ μας- αν δεν υπάρχει ομοφωνία, γιατί σ’ αυτά τα θέματα δεν έχουμε τίποτα να χωρίσουμε.

Ορίστε, κυρία Αγαθοπούλου, έχετε τον λόγο για πέντε λεπτά.

**ΕΙΡΗΝΗ-ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κυρία Πρόεδρε.

Εξοχότατη κυρία Πρόεδρε της Δημοκρατίας, κύριε Πρόεδρε της Βουλής, κυρίες και κύριοι της Κυβέρνησης, κυρίες και κύριοι συνάδελφοι εν έτει 2020, δυστυχώς, είμαστε ακόμη εδώ και συζητάμε για την παράνομη διακίνηση και εμπορία ανθρώπων, τη σύγχρονη μορφή δουλείας που απλώνει τα πλοκάμια της σε όλον τον κόσμο με τον αριθμό των σύγχρονων σκλάβων να ξεπερνά τα είκοσι πέντε εκατομμύρια, με το ένα στα τέσσερα θύματα να είναι παιδιά και οι τρεις στις τέσσερις γυναίκες και με έναν απίστευτο τζίρο δισεκατομμυρίων. Και το συζητάμε ακόμη, διότι η ανέχεια και η φτώχεια, που δεν εκλείπουν στις μέρες μας σύμφωνα με τον ΟΗΕ, είναι οι σημαντικότεροι παράγοντες που κάνουν τους ανθρώπους πιο ευάλωτους στο «trafficking», που διαιωνίζουν την ανθρώπινη δουλεία. Οι διώξεις των υπευθύνων, από την άλλη, δεν ξεπερνούν τις έντεκα χιλιάδες τον χρόνο, που σημαίνει ότι οι περισσότεροι έμποροι δεν συλλαμβάνονται ποτέ.

Θα λέγαμε ότι μέχρι σήμερα θα έπρεπε να έχουμε βρει όλα τα κατάλληλα μέσα, τα θεσμικά, τα νομοθετικά εργαλεία, για να αντιμετωπιστεί το ντροπιαστικό αυτό φαινόμενο. Δεν είναι δυνατόν τον 21ο αιώνα να υπάρχουν άνθρωποι που δεν έχουν άλλη επιλογή για να επιβιώσουν και άνθρωποι ή συστήματα ολόκληρα που εκμεταλλεύονται αυτήν την ανάγκη τους. Όμως, όχι μόνο δεν βλέπουμε να μειώνεται το φαινόμενο, αλλά οι σύγχρονες κρίσεις σε παγκόσμιο επίπεδο φαίνεται πως το επιτείνουν. Από τη μία, η προσφυγική και μεταναστευτική κρίση οδηγεί καθημερινά χιλιάδες ανθρώπους να ζουν και να ταξιδεύουν παράνομα, χωρίς χαρτιά, χωρίς κανένα ταξιδιωτικό έγγραφο, με μοναδική αποσκευή την ελπίδα για ένα καλύτερο μέλλον. Είναι πολλές οι φορές που αυτοί οι άνθρωποι μες στην απελπισία τους πέφτουν θύματα εκμετάλλευσης.

Γι’ αυτόν ακριβώς τον λόγο, ο ΟΗΕ προτείνει μέτρα εφαρμογής προς τις χώρες, όπως τη νομιμοποίηση των παράνομα εργαζομένων μεταναστών, την επέκταση των αδειών παραμονής τους, την εγγύηση της διαρκούς πρόσβασής τους στις διαδικασίες ασύλου, όπως ακριβώς προβλέπουν οι διεθνείς κανόνες, την εξασφάλιση της ασφαλούς παραμονής τους σε κάθε χώρα, αλλά ακόμα και τη διευκόλυνση της πρόσβασης των θυμάτων εμπορίας στη δικαιοσύνη, πράγμα όχι τόσο δεδομένο, αλλά και σε δομές προστασίας και φιλοξενίας, διότι ξέρετε, κυρίες και κύριοι συνάδελφοι, η έλλειψη προστασίας και υπηρεσιών προς τα θύματα «trafficking» στην πράξη σημαίνει «επαναθυματοποίηση».

Σε αντίθεση με τα παραπάνω, όμως, η χώρα μας ακολουθεί μία άλλη πρακτική το τελευταίο διάστημα. Η ελληνική πολιτεία βγάζει στον δρόμο χωρίς καμία πρόνοια, χωρίς καμία προστασία, τους αναγνωρισμένους πρόσφυγες. Καταλαβαίνουμε, άραγε, εδώ ως Σώμα πόσο διευκολύνονται έτσι οι διακινητές; Καταλαβαίνουμε πόσο κόντρα είναι αυτό το οποίο κάνουμε με αυτό που σήμερα συζητάμε εδώ;

Μάλιστα, αυτό δεν γίνεται σε κενό χρόνου. Γίνεται μέσω μιας άλλης πολύ σοβαρής παγκόσμιας κρίσης, αυτής της πανδημίας του κορωνοϊού, για την οποία επίσης υπάρχουν διεθνείς αναφορές για το πώς συμβάλλει αρνητικά στην εμπορία ανθρώπων. Η Παγκόσμια Τράπεζα ανακοίνωσε ότι η έξαρση του «Covid-19» θα σπρώξει περίπου πενήντα εκατομμύρια ανθρώπους στην ακραία φτώχεια, αφού ήδη έχει προκαλέσει καταστροφικές απώλειες στα εισοδήματα κυρίως τον άτυπα εργαζομένων, αλλά και σε όλον τον κόσμο. Οι άτυπα εργαζόμενοι συχνά δεν απολαμβάνουν κοινωνικής προστασίας και η για μεγάλη περίοδο απώλεια εισοδήματος τους οδηγεί με μαθηματική ακρίβεια στη φτώχεια, η οποία μπορεί να τους οδηγήσει σε επικίνδυνες και εκμεταλλευτικές για τους εαυτούς τους λύσεις.

Επιπλέον, άλλο ένα καμπανάκι, που πρέπει να ακούσουμε, αφορά τη χρήση του διαδικτύου, η οποία αυξήθηκε κατακόρυφα εν μέσω πανδημίας. Η σεξουαλική κακοποίηση μέσω διαδικτύου τριπλασιάστηκε κατά τη διάρκεια του «lockdown», κυρίως σε χώρες της Ανατολής. Αν, όμως, κάποιοι από εμάς εδώ θεωρούμε ότι το όλο θέμα που συζητούμε σήμερα δεν αφορά τον ελληνικό πληθυσμό, τα στοιχεία μάς διαψεύδουν. Από τα διακόσια είκοσι εννέα (229) αναγνωρισμένα θύματα που εντοπίστηκαν την προηγούμενη τετραετία στη χώρα μας – ιδιαίτερα μικρός αριθμός σε σχέση με την πραγματικότητα - τα εκατόν εβδομήντα οκτώ (178) γυναίκες και τα πενήντα εννέα (59), τα τριάντα δύο (32) ήταν Έλληνες πολίτες.

Κυρίες και κύριοι συνάδελφοι, η πανδημία του κορωνοϊού ήρθε για να αμφισβητήσει νεοφιλελεύθερες αντιλήψεις και πολιτικές, να επαναφέρει τον σεβασμό στο δημόσιο σύστημα υγείας που ελπίζουμε να μην ξεχαστεί στο τέλος της, αλλά και στο κράτος πρόνοιας και να μας αφυπνίσει ως προς τις κοινωνικές ανάγκες και τα επίδικα της ζωής μας.

(Στο σημείο αυτό χτυπά το κουδούνι λήξης του χρόνου ομιλίας του κ. Βουλευτή)

Βέβαια, για να μιλήσουμε και για το μεγάλο μας σπίτι –τελειώνω σε μισό λεπτό, κυρία Πρόεδρε- για την Ευρωπαϊκή Ένωση, είμαστε ευχαριστημένοι για τους χειρισμούς της Ευρωπαϊκής Ένωσης για την πανδημία; Οι ηγέτες της φάνηκαν πολύ κατώτεροι των περιστάσεων και ιδιαίτερα δειλοί μπροστά σε ένα μεγάλο ζήτημα, που όπως βλέπουμε, οι παράπλευρες απώλειές του είναι τεράστιες και πολύπλευρες. Μια από αυτές είναι η αύξηση της εμπορίας ανθρώπων που συζητούμε σήμερα. Όπως είμαστε κατώτεροι των περιστάσεων, όταν μία-μία οι χώρες υπαναχωρούν από τη δέσμευσή τους να εφαρμόζουν τη Σύμβαση του Συμβουλίου της Ευρώπης κατά της εμπορίας ανθρώπων, όπως η Ουγγαρία πρόσφατα, ή τη Σύμβαση της Κωνσταντινούπολης για την εξάλειψη της βίας κατά των γυναικών, όπως η Πολωνία και η Τουρκία.

Δεν μπορούμε, κυρίες και κύριοι συνάδελφοι, να κάνουμε βήμα πίσω από τα συλλογικά μας κεκτημένα και από τις δεσμεύσεις μας για τα ανθρώπινα δικαιώματα, για τους ανθρώπους όλου του κόσμου. Γι’ αυτό, λοιπόν, τέτοιες μέρες ας γίνουν εφαλτήριο για να σκεφτούμε ότι πρέπει να επενδύσουμε στον άνθρωπο, να επενδύσουμε στην ισότητα και στην κοινωνική δικαιοσύνη, για να μη δούμε ξανά εκμετάλλευση ανθρώπου από άνθρωπο στον 21ο αιώνα στον κόσμο αυτό.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία συνάδελφε.

Παρακαλώ τώρα από το Κίνημα Αλλαγής την κυρία Νάντια Γιαννακοπούλου να λάβει τον λόγο.

Παρακαλώ να σεβαστείτε τον χρόνο, για να μπορέσουμε να ολοκληρώσουμε το πρόγραμμά μας, γιατί θα ήθελαν να πουν δυο λόγια και οι Υπουργοί που παρίστανται εδώ.

**KΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Εξοχότατη, κυρία Πρόεδρε της Ελληνικής Δημοκρατίας, κυρίες και κύριοι συνάδελφοι, το γεγονός ότι χρειαζόμαστε μία Παγκόσμια Ημέρα σαν τη σημερινή, για να μας υπενθυμίζει πως εκατομμύρια συνάνθρωποί μας πέφτουν θύματα εκμετάλλευσης από άλλους ανθρώπους, απλώς και μόνο επειδή βρίσκονται σε πιο ευάλωτη θέση, το γεγονός και μόνο ότι χρειαζόμαστε μία Παγκόσμια Ημέρα όπως η σημερινή, προκειμένου να αναδείξουμε την ανάγκη για πιο αποτελεσματικά μέτρα στην πρόληψη και την καταπολέμηση της εμπορίας ανθρώπων, είναι από μόνο του λυπηρό.

Δυστυχώς, όμως, ακόμη πιο λυπηροί είναι οι αριθμοί. Σύμφωνα με την Παγκόσμια Έκθεση του ΟΗΕ - άλλωστε ακούστηκε και από όλους τους προλαλήσαντες - περισσότεροι από 27 εκατομμύρια άνθρωποι πέφτουν θύματα trafficking κάθε χρόνο. Αναφερόμαστε, λοιπόν, σε ένα μαζικό, παγκόσμιας έκτασης έγκλημα, με τζίρο πολλών δισεκατομμυρίων ευρώ. Ουσιαστικά μιλάμε για μία σύγχρονη μορφή δουλείας στην πιο απεχθή μορφή της. Ουσιαστικά, κυρίες και κύριοι συνάδελφοι, μιλάμε για σύγχρονα σκλαβοπάζαρα.

Να δούμε ορισμένα στοιχεία τα οποία συνθέτουν όλη αυτήν την εικόνα της ντροπής. Οι γυναίκες και τα ανήλικα κορίτσια είναι τα μεγαλύτερα θύματα του trafficking και αναλογούν σε ποσοστό πάνω από το 70% των θυμάτων εμπορίας, ενώ τα παιδιά αποτελούν σχεδόν το 1/4 των καταγεγραμμένων θυμάτων. Επίσης, σχεδόν από τα μισά θύματα του trafficking είναι πολίτες της Ευρωπαϊκής Ένωσης, με χώρες καταγωγής κυρίως τη Ρουμανία, την Ουγγαρία, τις Κάτω Χώρες, τη Βουλγαρία. Τα υπόλοιπα θύματα, το 56% περίπου, προέρχονται κυρίως από Νιγηρία, Κίνα, Βιετνάμ, Ερυθραία. Η εμπορία για σεξουαλική εκμετάλλευση παραμένει η πιο διαδεδομένη μορφή και πλήττει κατά κύριο λόγο τις γυναίκες σε ποσοστό 95%. Δεύτερη πιο διαδεδομένη μορφή εμπορίας είναι αυτή που σκοπεύει στην εργασιακή εκμετάλλευση, ενώ σε ποσοστό 18% έχουν καταγραφεί άλλες μορφές εμπορίας, όπως είναι ο καταναγκαστικός γάμος εν έτει 2020, η αναγκαστική επαιτεία και η καταναγκαστική εγκληματικότητα.

Κυρίες και κύριοι συνάδελφοι, χρέος της διεθνούς κοινότητας, χρέος του ΟΗΕ, χρέος των άλλων διεθνών οργανισμών, αλλά κυρίως χρέος όλων μας, είναι επιτέλους να σπάσουμε το πέπλο της σιωπής, να πάρουμε μέτρα ουσιαστικής αντιμετώπισης του φαινομένου, να επιφέρουμε καίριο πλήγμα σε αυτό το απάνθρωπο έγκλημα και φαινόμενο. Δεν επιτρέπεται να θυμόμαστε την έκταση του trafficking και της εμπορίας μόνο ημέρες σαν και τη σημερινή. Χρειάζονται στοχευμένες δράσεις, χρειάζεται να αποτελέσει η αντιμετώπιση του trafficking ζήτημα κεντρικής πολιτικής προτεραιότητας.

Είναι σημαντικό, κύριε Πρόεδρε της Βουλής, το ότι σήμερα στη Βουλή γίνεται η σημερινή συνεδρίαση. Χρειάζονται πράξεις, κυρίες και κύριοι συνάδελφοι, και όχι απλά λόγια.

Χρέος κάθε πολιτείας είναι να μπορεί να ανιχνεύει όσο το δυνατόν πιο άμεσα και αποτελεσματικά τις υποθέσεις του trafficking όχι μόνο σε εθνικό επίπεδο, αλλά κυρίως σε συνεργασία με τους αρμόδιους φορείς τόσο σε ευρωπαϊκό, όσο και σε διεθνές πλαίσιο. Επίσης, χρειάζονται περισσότερες διακρατικές διμερείς συνεργασίες για ακόμη πιο εντατική και ακόμη πιο αποτελεσματική αντιμετώπιση και πρόληψη του φαινομένου.

Σε αυτήν την κατεύθυνση το Κράτος οφείλει να βελτιώσει ακόμη περισσότερο τη συλλογή δεδομένων για καλύτερη παρακολούθηση και χάραξη πολιτικής. Βεβαίως γίνεται νομίζω μία πολύ σοβαρή δουλειά τόσο από τον Εθνικό Επίτροπο, όσο και τη Γενική Γραμματεία, αλλά χρειάζεται περισσότερη στήριξη. Χρειάζεται η πολιτεία να λάβει μέτρα τα οποία θα δίνουν συγκεκριμένες διεξόδους, συγκεκριμένες λύσεις, με ακόμη περισσότερες συνεργίες του δημοσίου με τον ιδιωτικό τομέα, να δοθεί η δυνατότητα για άμεση, συστηματική και ολοκληρωμένη πρόσβαση των θυμάτων σε υπηρεσίες ιατρικής και ψυχοκοινωνικής υποστήριξης. Κυρίως, όμως, πρέπει να δημιουργήσουμε τις απαραίτητες συνθήκες για την καλύτερη κοινωνική και επαγγελματική ένταξη των θυμάτων και μιλάω ιδιαίτερα για τα πιο ευάλωτα θύματα, για τους πρόσφυγες για τους ασυνόδευτους ανήλικους. Αυτό είναι νομίζω το πιο σημαντικό όλων προκειμένου να μπορέσουν να φτιάξουν τη ζωή τους με καλύτερους όρους, με όρους αξιοπρέπειας έτσι όπως χρειάζεται. Τέλος, σε περίπτωση που επιθυμούν τα θύματα να επιστρέψουν στην πατρίδα τους να διευκολύνεται όσο το δυνατόν περισσότερο η εθελούσια επιστροφή τους.

Κυρίες και κύριοι συνάδελφοι, αυτήν την Παγκόσμια Ημέρα κατά της Εμπορίας Ανθρώπων, ας δεσμευτούμε όλοι ότι θα εργαστούμε για τη δημιουργία μιας κοινωνίας που δεν θα αφήνει κανέναν πίσω, που δεν θα αφήνει κανέναν απροστάτευτο και ειδικά τους πιο ευάλωτους, τις γυναίκες και τα παιδιά.

Τα κράτη - μέλη της Ευρωπαϊκής Ένωσης -γιατί μίλησα πιο πριν και συνεργίες και συνεργασίες- πρέπει να λάβουν τα απαραίτητα μέτρα προκειμένου να αντιμετωπίζουν όλες τις πτυχές της αλυσίδας της εμπορίας ανθρώπων και χρειάζεται να ενισχυθεί ακόμη περισσότερο η διασυνοριακή επιβολή του νόμου, αλλά και η συνεργασία με πολύ συγκεκριμένους όρους με άλλες χώρες εκτός Ευρωπαϊκής Ένωσης για την αντιμετώπιση του trafficking να είναι από τους βασικούς όρους, προκειμένου η ίδια η Ευρωπαϊκή Ένωση να αναπτύσσει οικονομικές και διπλωματικές σχέσεις με τις άλλες χώρες. Αυτό είναι κάτι βασικό για το οποίο πρέπει η πατρίδα μας να πιέσει και να μπορέσει να πρωτοστατήσει.

Ας ελπίσουμε, λοιπόν, ότι η σημερινή ημέρα θα είναι μία μέρα αφύπνισης, αφύπνισης για όλους μας. Εκτός από όσα ανέφερα πιο πριν, ας προσπαθήσει ο καθένας μας ξεχωριστά να αναλάβει τη δράση που του αναλογεί, να συνειδητοποιήσει την ατομική του ευθύνη, γιατί η ατομική ευθύνη είναι η λέξη-κλειδί για την καταπολέμηση αυτής της σύγχρονης μορφής δουλειάς. Δεν υπάρχει άλλος χώρος για αδιαφορία, δεν υπάρχει άλλος χώρος για απαξίωση δεν υπάρχει άλλος χώρος για σιωπή. Είναι στο χέρι μας να κάνουμε πολλά. Μπορούμε και πρέπει να δράσουμε εδώ και τώρα.

Σας ευχαριστώ θερμά.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κυρία Γιαννακοπούλου.

Στο Βήμα καλείται η κυρία Μαρία Αθανασίου από την Ελληνική Λύση.

Και πάλι θα παρακαλέσω για την τήρηση του χρόνου σας παρακαλώ, για να μπορέσουμε να ολοκληρώσουμε με πολύ μικρές τοποθετήσεις των Υπουργών που ουσιαστικά έχουν παραιτηθεί μεγάλων ομιλιών, γιατί πρόκειται για κοινοβουλευτική διαδικασία την οποία τιμούν πάντοτε.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Κυρία Πρόεδρε της Δημοκρατίας, κύριε Πρόεδρε της Βουλής, κύριοι Υπουργοί, κύριοι προσκεκλημένοι, κύριοι συνάδελφοι, στο πλαίσιο της Παγκόσμιας Ημέρας κατά της Εμπορίας Ανθρώπων συνεδριάζουμε σήμερα με θέμα την καταπολέμησή της.

Το δυστυχές είναι ότι παρά τις πρωτοβουλίες που συνέβαλαν στη σύσταση αυτής της Υποεπιτροπής το 2018 και την οργάνωση σχεδίου δράσης για την αντιμετώπιση του εθνικού αποτρόπαιου του φαινομένου, τα ποσοστά βαίνουν διαρκώς αυξανόμενα διεθνώς. Σύμφωνα με τα επίσημα στοιχεία περί οργανωμένων μορφών εγκληματικής δραστηριότητας η εμπορία ανθρώπων κατέχει την τρίτη θέση μετά την εμπορία όπλων και την εμπορία ναρκωτικών. Είναι σημαντικό ότι η καταπολέμηση αυτού του ειδεχθούς εγκλήματος έχει συμπεριληφθεί στις προτεραιότητες της Ελλάδας κατά την προεδρία της στο Συμβούλιο της Ευρώπης. Με την ανισότητα των φύλων να αποτελεί το κυριότερο αίτιό του, είναι αναμενόμενο να σημειώνεται μεγαλύτερο ποσοστό γυναικών που γίνονται θύματα σεξουαλικής εκμετάλλευσης. Θλιβερότερο δε είναι ότι σε αυτήν την αριθμητική υπεροχή περιλαμβάνονται και ανήλικα κορίτσια.

Ως προς τη χώρα μας η δραματική και ανεξέλεγκτη εισροή μεταναστών, νομίμων και παράνομων, βέβαια, μεταξύ άλλων, που σημειώνεται τα τελευταία χρόνια στην Ελλάδα, συνέβαλε σε μεγάλο βαθμό στην ανάπτυξή του, η οποία θα έπρεπε να έχει αποτραπεί, όχι μόνο γιατί γενικότερα οι παράνομοι μετανάστες μιας άλλης κουλτούρας αποτελούν εθνική απειλή, αλλά, πρωτίστως, διότι η χώρα μας, λόγω της γεωγραφικής της θέσης, αποτελεί συγχρόνως και χώρα ενδιάμεση και χώρα - προορισμό για τους αδίστακτους διακινητές ανθρώπων με σκοπό το κέρδος.

Υπό αυτό το πρίσμα, η χώρα μας όφειλε, κατά κύριο λόγο, να έχει εντείνει τους ελέγχους στα θαλάσσια σύνορά μας για λόγους πρόληψης, φυσικά πάντα και με τη συνδρομή της Ευρώπης ως κράτος - μέλος της.

Άλλωστε, είναι γεγονός ότι η παράνομη μετανάστευση οδηγεί μεγάλο αριθμό νεαρών γυναικών στα νύχια αδίστακτων εμπόρων, που υπό την απειλή της απέλασης τις εκμεταλλεύονται με το γνωστό σε όλους μας τρόπο.

Όμως, το εγκληματικό αυτό φαινόμενο δεν είναι τωρινό. Οι πληθυσμοί προσφύγων και μεταναστών, παράνομων και μη, είναι ιδιαίτερα ευάλωτοι σε αυτήν τη μορφή εκμετάλλευσης εξαιτίας της ανέχειας, του φόβου και της αβεβαιότητας για το μέλλον τους.

Ας μην ξεχνάμε τι επακολούθησε της κατάρρευσης της πρώην Σοβιετικής Ένωσης με νεαρές γυναίκες από το λεγόμενο «Ανατολικό Μπλοκ» να έχουν γίνει αντικείμενο εκμετάλλευσης για τους ίδιους λόγους και πάντα με την απατηλή υπόσχεση ενός καλύτερου μέλλοντος από επιτήδειους.

Έκτοτε, τι πρόοδος έχει σημειωθεί; Αρκεί; Δεδομένου ότι η καταπολέμηση του trafficking αποτελεί ευρωπαϊκή και διεθνή πολιτική προτεραιότητα και απορρέει κυρίως από τις ανισότητες των χωρών τόσο μεταξύ τους όσο και στο εσωτερικό τους, θα έπρεπε ήδη να είχαν προβλεφθεί και υλοποιηθεί έργα τέτοια, που θα τις είχαν περιορίσει στο έπακρο, που θα εξασφάλιζαν καλύτερες συνθήκες διαβίωσης για τους πολίτες των μη ανεπτυγμένων, κυρίως, χωρών, προκειμένου να μην αισθάνονται την ανάγκη να απομακρυνθούν από την πατρίδα τους, τους οικείους τους, τις παραδόσεις τους. Θα έπρεπε να είχαν εξασφαλιστεί έμπρακτα αξιοπρεπείς συνθήκες διαβίωσης, ώστε να μην υπάρχει περιθώριο να ευνοείται η εμπορία ανθρώπων.

Συμπερασματικά, η διακίνηση, εμπορία και εκμετάλλευση ανθρώπων αναγνωρίζεται διεθνώς ως η σύγχρονη μορφή σκλαβιάς και αποτελεί όνειδος για τις δημοκρατικές αρχές και ιδεώδη, που όλοι αναμφίβολα επιθυμούμε να διέπουν τον σύγχρονο κόσμο, θίγει απροκάλυπτα την ανθρώπινη αξιοπρέπεια και παραβιάζει κατάφωρα τα ανθρώπινα δικαιώματα. Οφείλουμε να εργαστούμε όλοι με γνώμονα την άμεση και έμπρακτη καταστολή της.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κυρία Αθανασίου.

Και τώρα θα ολοκληρώσουμε τις τοποθετήσεις των εκπροσώπων των Κομμάτων με την κυρία Αγγελική Αδαμοπούλου από το ΜέΡΑ25.

Μετά θα θέλαμε λίγο την ανοχή σας και την αντοχή σας, κυρία Πρόεδρε, για να ολοκληρώσουμε με τους Υπουργούς.

Καλείται, λοιπόν, στο Βήμα η κυρία Αγγελική Αδαμοπούλου από το ΜέΡΑ25, μέλος της Επιτροπής.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Ευχαριστώ, κυρία Πρόεδρε.

Εξοχοτάτη κυρία Πρόεδρε της Ελληνικής Δημοκρατίας, αξιότιμε κύριε Πρόεδρε της Βουλής, κύριοι Υπουργοί, κύριε Περιφερειάρχα, εκλεκτοί προσκεκλημένοι και αγαπητοί συνάδελφοι, θα ξεκινήσω την τοποθέτησή μου με ένα σχόλιο του Εθνικού Εισηγητή για την καταπολέμηση της εμπορίας ανθρώπων του κ. Μοσκώφ, ο οποίος το έχει επαναλάβει πολλές φορές στις συνεδριάσεις της Υποεπιτροπής της Βουλής για την Καταπολέμηση της Εμπορίας και Εκμετάλλευσης Ανθρώπων. Η εμπορία ανθρώπων είναι ένα αόρατο, δυσδιάκριτο έγκλημα, γιατί υπάρχει έλλειμμα κατανόησης για το τι ακριβώς είναι, ποιον αφορά, ποιος είναι ο ρόλος και η ευθύνη του καθενός μας. Η πολιτεία λαμβάνει μέτρα νομοθετικά, αλλά συνήθως το έγκλημα είναι ένα βήμα μπροστά από εμάς, γίνεται πιο συγκεχυμένο και κάνει το τοπίο θολό, δυσκολεύοντας τους αρμόδιους φορείς στην πάταξη του.

Οι διεθνείς Οργανισμοί τοποθετούν το έγκλημα αυτό στο τρίτο επικερδέστερο μετά τα όπλα και τα ναρκωτικά, ενώ, σύμφωνα με εκτιμήσεις αστυνομικών, πρόκειται για το επικερδέστερο όλων, μακράν των όπλων και των ναρκωτικών, καθώς οδηγείται από υψηλή ζήτηση, προωθεί όλες τις μορφές εκμετάλλευσης, αποφέρει αστρονομικά κέρδη στα εγκληματικά δίκτυα, που εκμεταλλεύονται την αδράνεια και τις δυσλειτουργίες των συστημάτων τόσο της αστυνόμευσης όσο και της απονομής δικαιοσύνης.

Την 1η Ιουλίου και κατόπιν έντονων πιέσεων από πλήθος Ευρωβουλευτών, ο Αντιπρόεδρος της Κομισιόν, Επίτροπος Γιόζεφ Μπορέλ, τοποθετήθηκε ως προς το ζήτημα της εμπορίας ανθρώπων εντός της Ευρωπαϊκής Ένωσης, ομολογώντας σε γραπτή απάντησή του, ότι η εμπορία των γυναικών και των ανηλίκων καλά κρατεί στην «Ευρώπη των 28». Επικαλούμενος στοιχεία της Ευρωπαϊκής Επιτροπής ο κ. Μπορέλ ανέφερε ότι ορισμένες χώρες της Ανατολικής Ευρώπης εξακολουθούν να είναι οι βασικές χώρες καταγωγής των θυμάτων, που καταγράφονται εντός της Ευρωπαϊκής Ένωσης και κυρίως πρόκειται για γυναίκες και κορίτσια που διακινούνται με σκοπό τη σεξουαλική εκμετάλλευση.

Παρότι ο Επίτροπος παραπέμπει στην ανακοίνωση της Επιτροπής για το 2017 με αναφορά στις πολιτικές και νομικές προτεραιότητες για την πρόληψη, υποστήριξη και προστασία των θυμάτων, για εντατικοποίηση των ερευνών και για αποτελεσματικότερη δικαστική και αστυνομική συνεργασία, για θραύση, επιτέλους, της αλυσίδας εμπορίας και για ενίσχυση του συντονισμού εντός και εκτός της Ευρωπαϊκής Ένωσης, η πικρή αλήθεια επιμένει: παρά τις προτεραιότητες της Κομισιόν, το σκλαβοπάζαρο καλά κρατεί και, μάλιστα, εντός της Ένωσης.

Η κατάσταση στην Ελλάδα είναι περισσότερο ανησυχητική από όσο δείχνουν τα στοιχεία. Την πενταετία 2014-2019 κατεγράφησαν συνολικά εκατόν σαράντα δύο περιστατικά εμπορίας ανθρώπων, με τη συντριπτική πλειοψηφία των θυμάτων να είναι γυναίκες και το 26% ανήλικοι. Η σεξουαλική εκμετάλλευση, η εργασιακή σκλαβιά κυρίως στον αγροτικό τομέα και η αναγκαστική επαιτεία, είναι οι τρεις βασικές μορφές εμπορίας ανθρώπων που απαντώνται συχνότερα στην Ελλάδα και οι οποίες, βεβαίως, εν μέσω της πανδημίας και λόγω της ύφεσης εκδηλώθηκαν εντονότερα.

Είναι προφανές ότι τα στοιχεία της Αστυνομίας δεν μπορούν ούτε κατά διάνοια να αποτυπώσουν τις πραγματικές διαστάσεις του φαινομένου. Σίγουρα, όμως, αποτυπώνουν τη χαμηλή αποτελεσματικότητα στην καταπολέμηση του φαινομένου, καθώς και μία ιδιότυπη, επικίνδυνη ομερτά, που οδηγεί σε πολύ περιορισμένο αριθμό καταγγελιών λόγω του φόβου των θυμάτων και της εξάρτησης από το δράστη.

Πέραν των επίσημα αναγνωρισμένων θυμάτων, υπάρχουν πολλαπλάσια πιθανά θύματα, άνθρωποι δηλαδή οι οποίοι δεν καταγγέλλουν ότι έπεσαν θύματα εκμετάλλευσης, αλλά ζητούν ψυχοκοινωνική φροντίδα από τις οργανώσεις. Αν στα θύματα αυτά προστεθούν και τα θύματα τα οποία δεν επικοινωνούν καν με τις οργανώσεις, αντιλαμβανόμαστε ότι βρισκόμαστε στη μικρή κορυφή ενός μεγάλου παγόβουνου, το οποίο έχει ήδη μεγαλώσει αισθητά την περίοδο της πανδημίας με τη συμβολή του διαδικτυακού trafficking.

Επιπλέον, η ραγδαία αύξηση των μεταναστευτικών και προσφυγικών ροών στη χώρα μας τα τελευταία χρόνια σημαίνει μεγαλύτερο αριθμό ευάλωτων στην εκμετάλλευση ατόμων, αλλά και μεγαλύτερη δυσκολία στο διαχωρισμό των θυμάτων εμπορίας ανθρώπων, trafficking, από τα θύματα παράνομης διακίνησης ανθρώπων, smuggling. Το trafficking, λοιπόν, εξελίσσεται γοργά και βρίσκεται πάντα ένα βήμα μπροστά και από τις διωκτικές Αρχές και από τους προνοιακούς φορείς.

Το μεγαλύτερο, όμως, πρόβλημα είναι η ανοχή μας σε αυτό το φαινόμενο. Σύμφωνα με τον κ. Μοσκώφ τα θύματα είναι δίπλα μας. Τα συναντούμε στους δρόμους, στα φανάρια, στα χωράφια, στα στούντιο, χρησιμοποιούν τα μέσα μαζικής μεταφοράς, νοσηλεύονται στα νοσοκομεία κι, όμως, οι περισσότεροι τα παρακολουθούμε αποσβολωμένοι, κάνοντας απλά τη δουλειά μας.

Αυτόν ακριβώς, λοιπόν, τον κύκλο της εγκληματικής αδιαφορίας πρέπει να τον σπάσουμε με στοχευμένες δράσεις ευαισθητοποίησης, με αλλαγή των κοινωνικών στερεοτύπων και με πολύ περισσότερο κοινωνικό κράτος.

Συχνά, κρατικοί λειτουργοί και πολίτες τυχαίνει να βρισκόμαστε μάρτυρες ενός περιστατικού συναλλαγής μεταξύ ενός ανήλικου παιδιού και ενός πελάτη που εμφανίζεται με το αυτοκίνητο. Αντί, λοιπόν, ο ανήλικος να οδηγείται για εξακρίβωση στοιχείων στο τμήμα και απλά να τον νουθετούν, θα μπορούσαμε να συλλάβουμε τον πελάτη. Γιατί, λοιπόν, αυτό δε συμβαίνει, ενώ το προβλέπει η νομοθεσία και εφόσον ο πελάτης γνωρίζει ότι πρόκειται για θύμα trafficking;

Χρειάζεται, λοιπόν, να λειτουργήσουμε τιμωρητικά, να σπάσουμε την κουλτούρα της ατιμωρησίας, να λειτουργήσουμε παιδαγωγικά, να καταγγείλουμε το δράστη, αλλά, επίσης, να βρεθούμε στο σχολείο και να μιλήσουμε για το πρόβλημα, να εκπαιδεύσουμε τα αγόρια που είναι οι μελλοντικοί πελάτες και τα κορίτσια που θα είναι τα μελλοντικά θύματα.

Πρέπει, επιτέλους, να πάψουμε να υποκρινόμαστε πως το έγκλημα αυτό δεν μας αφορά.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς σας ευχαριστούμε, κυρία συνάδελφε.

Και τώρα ο Υπουργός Προστασίας του Πολίτη, ο κ. Μιχάλης Χρυσοχοΐδης, έχει τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ, κυρία Πρόεδρε.

Κυρία Πρόεδρε της Δημοκρατίας, αγαπητέ κύριε Πρόεδρε της Βουλής, κυρίες και κύριοι, η εμπορία ανθρώπων είναι μια από τις χειρότερες μορφές του οργανωμένου εγκλήματος και μία βάναυση προσβολή των ανθρωπίνων δικαιωμάτων. Είναι μια σύγχρονη μορφή σκλαβιάς και αντιβαίνει κάθε λογική και κάθε νόμο μιας σύγχρονης και δημοκρατικής πολιτείας και κοινωνίας. Δεν υπάρχει χειρότερη μορφή εγκλήματος από αυτή που ανάγει τον άνθρωπο σε αντικείμενο εκμετάλλευσης με σκοπό το κέρδος.

Η εμπορία ανθρώπων δεν έχει φύλο, δεν έχει ηλικία, δεν έχει κοινωνική κατάσταση. Κάθε χρόνο, σε όλο τον κόσμο, χιλιάδες άνδρες, γυναίκες και παιδιά πέφτουν θύμα στα χέρια των αδίστακτων εμπόρων του σύγχρονου δουλεμπορίου, ζουν εφιαλτικές στιγμές. Το χειρότερο είναι, θα έλεγα, το πρόσωπο της σεξουαλικής και εργασιακής εκμετάλλευσης, η σύγχρονη δουλεία και εμπορία οργάνων μορφές εγκλήματος, διαστάσεις εκμετάλλευσης που δεν μπορούμε σήμερα να ανεχτούμε.

Όποιος διαβάσει τις ιστορίες των θυμάτων που έχουν ξεφύγει από τα δίχτυα των traffickers δεν μπορεί να μην ανατριχιάσει, δεν υπάρχει περίπτωση να μην ευαισθητοποιηθεί, να μην θυμώσει και να μην μετατρέψει τον θυμό του σε μια υγιή στράτευση για την καταπολέμηση αυτού του απεχθούς εγκλήματος.

Αυτό χρειαζόμαστε, την ευαισθητοποίηση και συστράτευση όλων μας, των δημοσίων φορέων, της κοινωνίας των πολιτών, αλλά και όλων των πολιτών σε αυτόν τον ιερό αγώνα στην καταπολέμηση της εμπορίας ανθρώπων, του εγκλήματος που διεθνώς χαρακτηρίζεται ως αόρατο.

Πρέπει λοιπόν όλοι μαζί να φέρουμε στο φως αυτό το έγκλημα, να αποκαλύψουμε τους εγκληματίες και να τους τιμωρήσουμε αυστηρά, να εντοπίσουμε όμως εγκαίρως και τα θύματα και να τα προστατεύσουμε, γιατί αυτό είναι το ιερό καθήκον μας, η προστασία των θυμάτων.

Φέτος ο ΟΗΕ έχει αφιερώσει την Παγκόσμια Ημέρα για την Καταπολέμηση της Εμπορίας των Ανθρώπων στον λόγο για τον οποίο βρισκόμαστε σήμερα εμείς εδώ, δηλαδή στους επαγγελματίες της πρώτης γραμμής, σε όλους αυτούς τους ανθρώπους που δίνουν καθημερινά μάχη για να προστατέψουν τους ευάλωτους συνανθρώπους μας. Πρέπει να υποστηρίξουμε και να ενισχύσουμε τους επαγγελματίες της πρώτης γραμμής, για να καταπολεμήσουμε την εμπορία. Σε αυτούς συμπεριλαμβάνονται και οι αστυνομικοί.

Δίνουμε προτεραιότητα στην καταπολέμηση της εμπορίας των ανθρώπων, γι’ αυτό και συνεργαζόμαστε με τον κ. Μοσκώφ, τον Εθνικό Εισηγητή, όλα τα συναρμόδια Υπουργεία και τους φορείς. Δεν αναφέρομαι μόνο στη λειτουργία και τη δράση των ειδικών ομάδων αντιμετώπισης και καταπολέμησης της εμπορίας που έχει η Ελληνική Αστυνομία. Εστιάζω και σε μια οριζόντια πολιτική και επιχειρησιακή παρέμβαση και σε κάθε διάσταση που σχετίζεται με την εμπορία. Αυτός είναι ο δρόμος, αυτή είναι η δέσμευσή μας.

Το επόμενο διάστημα το Υπουργείο Προστασίας του Πολίτη με τις απαραίτητες συνέργειες θα δρομολογήσει διάφορες δράσεις ευαισθητοποίησης και εκπαίδευσης, επιχειρησιακές δράσεις για την καταπολέμηση της εμπορίας ανθρώπων. Σήμερα δώσαμε ένα ηχηρό μήνυμα. Στην Ελλάδα, ως χώρα, ως δημοκρατία, ως Κυβέρνηση, όλοι μας δεν δείχνουμε καμία ανοχή στην ανθρώπινη εκμετάλλευση και στη σύγχρονη δουλεία.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ τον κ. Χρυσοχοΐδη, Υπουργό Προστασίας του Πολίτη.

Ο κ. Κωνσταντίνος Τσιάρας, Υπουργός Δικαιοσύνης, έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Εξοχοτάτη κυρία Πρόεδρε της Ελληνικής Δημοκρατίας, αξιότιμε κύριε Πρόεδρε της Βουλής των Ελλήνων, κυρίες και κύριοι συνάδελφοι, από την καθιέρωση της Παγκόσμιας Ημέρας κατά της Εμπορίας Ανθρώπων από τον Οργανισμό Ηνωμένων Εθνών το 2013, η 30η Ιουλίου δεν αποτελεί μια μέρα εορτασμού, ειδικά αν αναλογιστεί κανείς ότι κάθε χρόνο χιλιάδες συνάνθρωποί μας πέφτουν στα δίχτυα του trafficking σε όλες τις εκφάνσεις του: τη σεξουαλική εκμετάλλευση, την εμπορία ανθρώπινων οργάνων, την καταναγκαστική εργασία με μοναδικό βεβαίως σκοπό το κέρδος.

Η σημερινή μέρα λοιπόν δεν αποτελεί μια μέρα εορτασμού. Αποτελεί μια μέρα αφύπνισης για όλους τους πολίτες του κόσμου, καθώς το trafficking ξέρετε ότι επηρεάζει όλες τις χώρες, είτε ως χώρες προέλευσης είτε ως χώρες μετάβασης είτε ως χώρες προορισμού. Μια μέρα αφύπνισης της ανθρωπότητας ενόψει μιας ζοφερής πραγματικότητας που έχει ως κύρια χαρακτηριστικά τον πόνο, τον εξευτελισμό και την καταρράκωση της ανθρώπινης αξιοπρέπειας, αλλά και μια μέρα στην οποία ανανεώνουμε τη δέσμευση που έχει αναλάβει η ανθρωπότητα για την ουσιαστική και αποτελεσματική καταπολέμηση της εκμετάλλευσης του ανθρώπου από τον άνθρωπο, στην πιο χυδαία της μορφή.

Για την ελληνική πολιτεία όμως η σημερινή μέρα έχει ένα βαθύτερο συμβολισμό, διότι δεν θυμίζει μόνο την κατεύθυνση στην οποία οφείλουμε να κινηθούμε ως πολιτεία. Θυμίζει ταυτόχρονα τον δρόμο που έχουμε διανύσει μέχρι σήμερα στην οικοδόμηση ενός αρραγούς πολιτικού μετώπου κατά της εμπορίας και της εκμετάλλευσης του ανθρώπου, απόδειξη του οποίου νομίζω ότι αποτελεί η Επιτροπή που μας φιλοξενεί σήμερα για την καταπολέμηση της εμπορίας και εκμετάλλευσης των ανθρώπων. Η Επιτροπή από την αρχική της συγκρότηση ως άτυπη διακομματική επιτροπή και ανεξαρτήτως συνθέσεως λειτούργησε με την αναγκαία συναίνεση και επέδειξε την απαιτούμενη ομοψυχία.

Η σημερινή παρουσία όλων των πολιτειακών παραγόντων στην πανηγυρική συνεδρίαση της Επιτροπής για την καταπολέμηση της εμπορίας και εκμετάλλευσης των ανθρώπων με αφορμή την παγκόσμια ημέρα κατά του trafficking αποδεικνύει πως το πολιτικό αυτό μέτωπο όχι μόνο δεν διασπάται, αλλά διευρύνεται. Όλοι οι πυλώνες του πολιτεύματος μας, η Πρόεδρος της Ελληνικής Δημοκρατίας, ο Πρωθυπουργός, η Κυβέρνηση και η αντιπολίτευση, το σύνολο των Βουλευτών του ελληνικού Κοινοβουλίου και τέλος, τα μέλη της Επιτροπής δηλώνουν σήμερα με τον πιο ξεκάθαρο τρόπο ότι είναι ενωμένοι απέναντι στο έγκλημα της εκμετάλλευσης και εμπορίας ανθρώπων.

Κυρία Πρόεδρε, κυρίες και κύριοι συνάδελφοι, η χώρα μας ως σταυροδρόμι της Δύσης με την Ανατολή, αλλά και ως πύλη της Ευρωπαϊκής Ένωσης, οφείλει να διαχειριστεί τις μεγάλες δυσχέρειες που προκαλεί η μεγιστοποίηση του μεταναστευτικού ζητήματος και να αντιμετωπίσει την παράνομη διακίνηση ανθρώπων και την εκμετάλλευση του ανθρώπινου πόνου από τους εμπόρους της ελπίδας. Και τούτο μπορεί να συμβεί μόνο εάν υπάρχει εγρήγορση και σύμπνοια απέναντι σε κάθε μορφή εκμετάλλευσης.

Ενόψει αυτών, μπορώ να σας εγγυηθώ ότι η ελληνική Κυβέρνηση σε συνεργασία με τα αρμόδια Υπουργεία της Ευρωπαϊκής Ένωσης παραμένει αταλάντευτα προσηλωμένη στη δημιουργία των αναγκαίων προϋποθέσεων, προκειμένου η αξία της ανθρώπινης ζωής να είναι απολύτως σεβαστή, να προστατεύονται αποτελεσματικά η ανθρώπινη αξιοπρέπεια και εν γένει τα θεμελιώδη δικαιώματα και τέλος, να εντοπίζονται και να παραδίδονται στη δικαιοσύνη όλοι όσοι προσπαθούν να θίξουν την ανθρώπινη υπόσταση, διαπράττοντας αυτά τα αποτρόπαια εγκλήματα.

Σας ευχαριστώ πολύ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε τον κ. Τσιάρα, Υπουργό Δικαιοσύνης.

Τον λόγο θα λάβει τώρα ο κ. Παναγιώτης Μηταράκης, Υπουργός Μετανάστευσης και Ασύλου.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κυρία Πρόεδρε.

Εξοχοτάτη κυρία Πρόεδρε της Δημοκρατίας, αγαπητοί συνάδελφοι στη Βουλή και την Κυβέρνηση, κυρίες και κύριοι, η σημερινή κοινή συνεδρίαση και η παρουσία της Προέδρου της Ελληνικής Δημοκρατίας κοινοποιούν προς πάσα κατεύθυνση τη συντεταγμένη βούληση και αποφασιστικότητα της ελληνικής πολιτείας για ουσιαστική συνδρομή στην καταπολέμηση του φαινομένου της εμπορίας ανθρώπων.

Για εμάς στο Υπουργείο Μετανάστευσης, καθώς και για τα συναρμόδια Υπουργεία και αρχές, η σημερινή μέρα αποτελεί απλώς μια υπενθύμιση της διεθνούς διάστασης του προβλήματος, καθώς η μάχη για την αντιμετώπισή του είναι καθημερινή και πολυεπίπεδη, όπως σας είπε χαρακτηριστικά η Ειδική Γραμματέας, κυρία Αγαπηδάκη.

Σήμερα η χώρα μας ακολουθεί μια αυστηρή αλλά δίκαιη μεταναστευτική πολιτική, που λειτουργεί αποτρεπτικά για τη δράση των εν λόγω δικτύων και στη στεριά και τη θάλασσα και προστατεύει στην ουσία την ανθρώπινη ζωή. Η προστασία των συνόρων μας αποτελεί και υπηρετεί μια ανθρωπιστική διάσταση, καθώς λειτουργεί αποτρεπτικά γι’ αυτούς που προσπαθούν να εκμεταλλευτούν τον ανθρώπινο πόνο, αποτρεπτικά γι’ αυτούς που εμπορεύονται ελπίδα ή τρομοκρατούν άλλους ανθρώπους.

Με σταθερά βήματα ανακτάμε και τον έλεγχο της πληροφόρησης, όσον αφορά τις διαδικασίες ασύλου με αποδέκτες τωρινούς, αλλά και δυνητικούς αιτούντες, ώστε να μην γίνονται αντικείμενο εκμετάλλευσης άνθρωπος από άνθρωπο. Κι εκτός επικράτειας προχωράμε χωρίς καθυστερήσεις στη βελτιστοποίηση των συνθηκών ασφαλείας εντός των δομών, με συστήματα ελέγχου για την προστασία και των διαμενόντων και των τοπικών κοινωνιών, με ενίσχυση της παρουσίας του κράτους εντός των δομών.

Σήμερα, στη χώρα μας έχουμε εκατό χιλιάδες αιτούντες άσυλο. Προχωρούμε, επίσης, στη δημιουργία ασφαλών ζωνών και στις δομές φιλοξενίας για ευάλωτες ομάδες, μεταξύ των οποίων και τα θύματα εμπορίας και επιδεικνύουμε μαζί με την Ευρωπαϊκή Ένωση μια ειδική ευαισθησία στο θέμα των ασυνόδευτων ανηλίκων.

Κλείνω, τονίζοντας την καθοριστική ανάγκη συνεργασίας όλων των φορέων για τον έγκαιρο εντοπισμό περιπτώσεων που χρήζουν της άμεσης στήριξης της πολιτείας.

Σας ευχαριστώ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κύριε Μηταράκη, Υπουργέ Μετανάστευσης και Ασύλου.

Ολοκληρώνεται η συνεδρίασή μας με την κ. Δόμνα Μιχαηλίδου, Υφυπουργό Εργασίας και Κοινωνικών Υποθέσεων.

Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Εξοχοτάτη κυρία Πρόεδρε, κύριε Πρόεδρε της Βουλής, κυρία Πρόεδρε της Επιτροπής, κυρίες και κύριοι Βουλευτές, με αφορμή την Παγκόσμια Ημέρα κατά της Εμπορίας των Ανθρώπων, ως ελληνική πολιτεία, επαναλαμβάνουμε σήμερα ομόθυμα και στο υψηλότερο δυνατό επίπεδο τη δέσμευσή μας να σταθούμε απέναντι σε αυτό το έγκλημα, στην πολλαπλή εκμετάλλευση ανθρώπων μέσω της εμπορίας, να σταθούμε τελικά απέναντι σε ένα έγκλημα κατά του ίδιου του ανθρώπινου πολιτισμού και να οδηγήσουμε στην τιμωρία τους εγκληματίες διακινητές και ταυτόχρονα, να εντείνουμε ένα ευρύ, ένα αποτελεσματικό δίκτυο βοήθειας και προστασίας για τα ίδια τα θύματα, βοηθώντας τα να ξεφύγουν από την τυραννία της εμπορίας, αλλά και να δημιουργήσουν ξανά τη ζωή τους.

Κατά το 2019, ο Εθνικός Μηχανισμός Αναφοράς του Εθνικού Κέντρου Κοινωνικής Αλληλεγγύης του Υπουργείου Εργασίας και Κοινωνικών Υποθέσεων κατέγραψε συνολικά εκατόν πενήντα τέσσερα περιστατικά εμπορίας ανθρώπων στην Ελλάδα. Από αυτά, τα εκατόν είκοσι είναι γυναίκες, τα είκοσι οκτώ είναι άνδρες, τα δύο είναι διεμφυλικά άτομα και στα έξι το φύλο δεν έχει καταγραφεί.

Η σεξουαλική εκμετάλλευση, η αναγκαστική επαιτεία, ακόμα και η καταναγκαστική εργασία, κυρίως στον αγροτικό τομέα, αλλά και η αφαίρεση κυττάρων, είναι οι μορφές εκμετάλλευσης των θυμάτων εμπορίας, όπως καταγράφονται διεξοδικά στην έκθεση του ΕΜΑ για το 2019. Οι πλέον ευάλωτες ομάδες πληθυσμού, όπως προκύπτει από τα στοιχεία, είναι γυναίκες ως προς το φύλο, παιδιά ως προς την ηλικία και αιτούντες άσυλο ως προς τη νομική τους κατάσταση.

Η πιο ανησυχητική, όμως, διαπίστωση, την οποία συμμερίζονται όλοι όσοι ασχολούνται με την καταπολέμηση της εμπορίας των ανθρώπων είναι άλλη. Οι καταγραφές αυτές δεν συνιστούν τίποτα περισσότερο από ένα μικρό κλάσμα της πραγματικής εικόνας του φαινομένου της εμπορίας ανθρώπων. Το μεγαλύτερο μέρος των περιστατικών παραμένει πέρα και κάτω από τα ραντάρ. Και αυτό, διότι τα θύματα είναι ιδιαίτερα ευάλωτα: Γυναίκες, παιδιά ή μετανάστες, που είτε δεν διαθέτουν πρόσφορα μέσα προσέγγισης των Αρχών είτε -και αυτό για εμάς είναι το πιο ανησυχητικό- δεν έχουν τελικά εμπιστοσύνη στην ικανότητα της πολιτείας να τα προστατέψει.

Η αναγνώριση και η προστασία των θυμάτων της εμπορίας ανθρώπων είναι δύσκολη και περίπλοκη υπόθεση, ακριβώς επειδή η κατάσταση της ζωής αυτών των ανθρώπων είναι δύσκολη και περίπλοκη. Απαιτούνται ειδικές γνώσεις και υιοθέτηση κριτηρίων και πρωτοκόλλων για την αναγνώριση υποθέσεων στο πεδίο. Για αυτόν τον σκοπό, ο ΕΜΑ έχει πραγματοποιήσει ειδικές εκπαιδεύσεις τόσο σε επαγγελματίες κοινωνικούς λειτουργούς όσο και σε στελέχη της Κοινωνίας των Πολιτών.

Η ευαισθητοποίηση όλων, αρμοδίων και πολιτών, είναι ένα πολύτιμο όπλο σε αυτή τη μάχη. Διότι μπορεί τα δίκτυα διακίνησης να φροντίζουν, όπως είπε και ο Υπουργός, να παραμένουν αόρατα, δεν συμβαίνει, όμως, το ίδιο και με τα θύματά τους. Αυτά είναι ορατά, βρίσκονται συχνά στον άμεσο, καθημερινό μας περίγυρο, στους δρόμους και στα πεζοδρόμια που καθημερινά διανύουμε. Ψάχνουν μέσα στο δικό μας βλέμμα τη δύναμη για να μιλήσουν, να καταγγείλουν, να αναζητήσουν την προστασία Πολιτείας και, βέβαια, κοινωνίας.

Είναι υπόθεση όλων μας, λοιπόν, και πρωτίστως της Πολιτείας, των οργάνων της, των ειδικών φορέων, του Εθνικού Συντονιστή, του κ. Μοσκώφ, να σπάσουμε αυτό το τείχος απομόνωσης, να κινητοποιήσουμε τις δυνάμεις μας, αλλά και να ευαισθητοποιήσουμε την κοινή γνώμη, για να προασπίσουμε την ανθρώπινη αξιοπρέπεια.

Αυτή είναι η δέσμευση, την οποία, σήμερα, η Πρόεδρος της Δημοκρατίας, ο Πρωθυπουργός, ο Πρόεδρος της Βουλής των Ελλήνων, ολόκληρη η Πολιτεία, δηλαδή, επαναλαμβάνουμε στο όνομα των δικαιωμάτων και της αξιοπρέπειας των ανθρώπων.

Σας ευχαριστώ πολύ.

(Χειροκροτήματα)

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πολύ, κυρία Μιχαηλίδου.

Στο σημείο αυτό, αφού ευχαριστήσουμε την Πρόεδρο της Δημοκρατίας για το γεγονός ότι βρέθηκε εδώ κοντά μας, στην Ολομέλεια, για δύο ολόκληρες ώρες, για ένα τόσο σημαντικό ζήτημα, για το οποίο δεσμευόμαστε όλοι, σε ανώτατο επίπεδο, παρακαλώ τον Πρόεδρο της Βουλής να προπέμψει, να κατευοδώσει την εξοχότατη Πρόεδρο της Ελληνικής Δημοκρατίας.

Αμέσως μετά την αναχώρηση της Προέδρου, κύριοι συνάδελφοι, θα λύσουμε τη συνεδρίαση.

(Στο σημείο αυτό η Πρόεδρος της Ελληνικής Δημοκρατίας, κυρία Κατερίνα Σακελλαροπούλου, εξέρχεται της Αιθούσης, συνοδεία του Προέδρου της Βουλής, κ. Κωνσταντίνου Τασούλα)

Κύριοι Υπουργοί, κύριοι Πρέσβεις, κυρίες και κύριοι συνάδελφοι, κύριε Μοσκώφ, σας ευχαριστούμε για τη σημερινή παρουσία σας και τη συμμετοχή σας σε αυτήν τη σημαντική συνεδρίαση.

Στο σημείο αυτό έγινε η γ΄ ανάγνωση των μελών των Επιτροπών:

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Διονύσιος Ακτύπης, Δημήτριος Βαρτζόπουλος, Βασίλειος Γιόγιακας, Άννα Ευθυμίου, Μαρία – Αλεξάνδρα Κεφάλα, Νεοκλής Κρητικός, Θεόφιλος Λεονταρίδης, Μιχαήλ Παπαδόπουλος, Αθανάσιος Λιούπης, Περικλής Μαντάς, Κωνσταντίνος Μαραβέγιας, Δημήτριος Μαρκόπουλος, Στεργιανή (Στέλλα) Μπίζιου, Βασίλειος Οικονόμου, Αθανάσιος (Θάνος) Πλεύρης, Ζωή Ράπτη, Ασημίνα Σκόνδρα, Διονύσιος Σταμενίτης, Χριστόδουλος Στεφανάδης, Ζήσης Τζηγκαλάγιας, Λάζαρος Τσαβδαρίδης, Φωτήλας Ιάσων, Μιλτιάδης Χρυσομάλλης, Ελευθέριος Αβραμάκης, Ειρήνη-Ελένη Αγαθοπούλου, Ευτυχία Αχτσιόγλου, Σωκράτης Βαρδάκης, Εμμανουήλ Θραψανιώτης, Ευφροσύνη (Φρόσω) Καρασαρλίδου, Αλέξανδρος Μεϊκόπουλος, Ανδρέας Μιχαηλίδης, Ιωάννης Μπαλάφας, Ανδρέας Ξανθός, Θεανώ Φωτίου, Γεώργιος Μουλκιώτης, Χρήστος Γκόγκας, Ανδρέας Πουλάς, Γεώργιος Φραγγίδης, Εμμανουήλ Συντυχάκης, Γεώργιος Λαμπρούλης, Νικόλαος Καραθανασόπουλος, Μαρία Αθανασίου, Σοφία-Χάιδω Ασημακοπούλου, Μαρία Αμπατζίδη και Κλέων Γρηγοριάδης.

Από τη Διαρκή Επιτροπή Δημόσιας Διοίκησης, Δημόσια Τάξης και Δικαιοσύνης, παρόντες ήταν οι Βουλευτές κ.κ.: Διονυσία-Θεοδώρα Αυγερινοπούλου, Κωνσταντίνος Γκιουλέκας, Αθανάσιος Δαβάκης, Μάξιμος Σενετάκης, Παναγής Καππάτος, Κωνσταντίνος Καραγκούνης, Σταύρος Κελέτσης, Γεώργιος Κοτρωνιάς, Δημήτριος Κούβελας, Ιωάννης Πασχαλίδης, Ευστάθιος Κωνσταντινίδης, Γεώργιος Κώτσηρας, Ιωάννης Λαμπρόπουλος, Άννα Μάνη-Παπαδημητρίου, Ιωάννης Μελάς, Ιωάννης Παππάς, Παναγιώτα Δούνια, Άγγελος Τσιγκρής, Βασίλειος-Νικόλαος Υψηλάντης, Μάξιμος Χαρακόπουλος, Σάββας Χιονίδης, Θεοδώρα (Δώρα) Αυγέρη, Αλέξανδρος-Χρήστος Αυλωνίτης, Διονύσιος Χαράλαμπος Καλαματιανός, Γεώργιος Παπαηλιού, Παναγιού (Γιώτα) Πούλου, Ιωάννης Ραγκούσης, Χρήστος Σπίρτζης, Χαρά Καφαντάρη, Γεώργιος Ψυχογιός, Κωνσταντίνα (Νάντια) Γιαννακοπούλου, Δημήτριος Κωνσταντόπουλος, Χαράλαμπος Καστανίδης, Μιχαήλ Κατρίνης, Ιωάννης Δελής, Αντώνιος Μυλωνάκης, Κωνσταντίνος Χήτας και Αγγελική Αδαμοπούλου.

Από την Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων, παρόντες ήταν οι Βουλευτές κ.κ.: Σοφία Βούλτεψη, Ιωάννης Αντωνιάδης, Αθανάσιος Καββαδάς, Κωνσταντίνος Κυρανάκης, Χριστόφορος Μπουτσικάκης, Ραλλία Χρηστίδου και Αναστασία-Αικατερίνη Αλεξοπούλου.

Τέλος και περί ώρα 17.00΄ λύθηκε η κοινή ειδική συνεδρίαση των Επιτροπών.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**

**ΠΡΟΕΔΡΟΣ ΤΗΣ ΥΠΟΕΠΙΤΡΟΠΗΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΕΜΠΟΡΙΑΣ ΚΑΙ ΤΗΣ ΕΚΜΕΤΑΛΛΕΥΣΗΣ ΑΝΘΡΩΠΩΝ**

**ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΑΝΤΙΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**